text:
Utholakale eseshonile obedukile
2012-11-01 08:16
Pietermaritzburg - Sitholwe abantu abebezidlulela ngendlela isidumbu somshayeli wamatekisi akhokhelwa ngebanga alihambuile (meter taxi) waseHowick, sitholakala eMatimatolo ngaseGreytown.
Iphephandaba iThe Witness ngoLwesithathu libike ukuthi uNtsikelelo Neville Mbali, 54, wagcina ukubonakala ngo-Okthoba 18 kuleya ndawo.
Umndeni kaMbali uthe aweneme ngendlela amaphoyisa asingathe ngayo lolu daba.
Umndeni wabika ngokulahleka kwakhe ngesikhathi unkosikazi wakhe, uPamela, engamtholi uma efona.
Uthi amaphoyisa athola imoto kamufi ishayelwa umuntu abangamazi, kodwa amaphoyisa angakusukumela lokho.
Okhulumela amaphoyisa aseHowick uCaptain Lolly Moodley uthe le moto yayingazange ibikwe njengeyebiwe.
Kuvulwe icala lokubulala.
- Landela
IzindabaNews24 kuTwitter
- The Witness


c: text/html

text:
Uphinde wakhala ngaphansi uKFC
2012-08-24 08:13
Vivien van der Sandt, The Witness
Durban - Isitolo esidayisa inyama echochombisiwe, uKFC, kudingeke ukuthi usihoxise isexwayiso sokugcina ebesinikezwe umsebenzi wasesitolo esikuMaxwell Street, eMpangeni ngokungenisa ukudla okungenayo i-halaal emagcekeni esitolo.
UBheki Shabane, nonguNobhala we-United Chemical Industries Mining,
Electrical, State, Health and Aligned Workers’ Union eKZN uthe icala elifakwe nguSfikile Nokuthula Buthelezi kwabeCommission for
Conciliation, Mediation and Arbitration (CCMA), nebelihlehlelwe ukuqulwa ngoSepthemba 4, ngeke lisathethwa.
UButhelezi wafaka isikhalazo kuCCMA
emuva kokujeziselwa ukungena eKFC nokudla ayekuthenge esitolo esingumakhelwane.
UJabulane Cele, 31, waba ngowokuqala ukuphumela obala ngale nkinga ababhekene nayo kulesi sitolo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- The Witness

robotstxt: allowed

filter: keep


text:
ULindiwe Mazibuko akafuni ukuze abe mxhiliba engakashadi wanomndeniComment on this story
CELANI SIKHAKHANE
UMHOLI we-DA ePhalamende uNksz Lindiwe Mazibuko (32) uthi usezinhlelweni zokuthi ashade abenomndeni wakhe ngoba akafuni ukufana nabaye abaholi besifazane abagcine bengenayo imindeni ngenxa yokunikela isikhathi sabo kwezombusazwe.
Lokhu ukusho ekhuluma neSolezwe nalapho ebecacisa khona ukuthi ngabe unazo yini izinhlelo zokuthi abenowakhe umndeni njengoba ebonakala ematasa nezombusazaswe futhi engumuntu ongathandi ukukhuluma esidlangalaleni ngempilo yakhe.
Echaza ngalokhu akazange acacise ukuthi yinto engenzeka nini kusuka manje.
“Angithandi ukufana nabaholi abafana noHelen Suzman abagcine beze bebabadala bengenayo imindeni ngenxa yokuthi isikhathi semindeni nokuba nezingane abazange babenaso kodwa bebezinikele kakhulu kwezepolitiki. Ngakho nginazo izinhlelo zokuthi ngishade ngibe nezingane nomndeni wami njengabo bonke abantu besifazane,” kusho uNksz Mazibuko.
Enkulumeni yakhe ugcizelele ukuthi yize ekucacisa ukuthi unazo izinhlelo zokushada kodwa akafuni umuntu osuke ezombuza ngezinto ezithinta izindaba zakhe zothando nokunye okuthinta impilo yakhe.
UNksz Mazibuko ukusho lokhu ngemuva kokuthi bekulokhu kunemibuzo yokuthi ngabe uthandana nobani ngoba akakaze abonakale ehamba nomuntu wesilisa kangangokuthi nangesikhathi kuvulwa iPhalamende eKapa ekuqaleni konyaka waqhamuka ezihambela nonina, uNkk June-Rose Mazibuko onguMatron esibhedlela iNkosi Albert Luthuli, eThekwini.
UNksz Mazibuko useke wacashunwa kwelinye lamaphephabhuku ethi uma eseshada uyoqale acabangisise ukuthi ngabe kufanele yini alotsholwe ngoba kukhona abasebenzisa ilobolo ukuhlukumeza abantu besifazane. Uphinde waveza nokuthi yize engumholi kodwa uma esesekhaya uyingane futhi lokho ngeke kushintshe.
Ubekusho lokhu ephawula ngodaba lokuthi usephenduke ihlaya ePhalamende ngoba uMengameli Jacob Zuma uvele angayinaki imibuzo yakhe uma esephendula okushiwo abaholi bamaqembu aphikisayo .
“Empeleni lokho angikuthathi ngokuthi kuhlangene neminyaka yami ngoba uma ngisePhalamende angizithathi njengengane kodwa ngiyazitshela ukuthi ngingumholi ngakho uma noZuma engangiphenduli ngisuke ngazi ukuthi yingoba esuke ebhekene nenkinga yokuthi akazi uzothini ngoba engisuke ngikusho kusuke kumphonsela inselelo,” kusho uNksz Mazibuko.
Uthe i-ANC isenkingeni futhi inovalo nge-DA yingakho noZuma ehlale engayiphenduli imibuzo asuke emphonsela yona ePhalamende .
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Abakuleli basifuna la isiteshi socansi
2013-01-18 10:02
Cape Town - Isiteshi sikamabonakude esikhokhelwayo iTopTV, sithi abantu abaningi baseNingizmu Afrika bamagange ukuthi banikezwe isiteshi esisakaza ucansi umshawushile.
Esitatimendeni esikhishwe yisikhulu sesiteshi esibambile u-Eddie Mbalo uthe: "Sikholwa wukuthi abantu bakuleil bakhule ngokwanele ukuthi bangakwazi ukulawula ukubukwa komabonakude babo."
"Sikholwa wukuthi abantu bayakwazi ukuzikhethela ukuthi bafuna ukubukani emakhaya abo. Abantu abaningi bakhombise ukukwamukela ukufakwa kweziteshi ezizosakaza ucansi kuphela."
ITopTV ibhekene neshobolo lokushoda ngezimali, ukufakwa kwayo iziteshi zocansi kungenye yezindlela zokuzama ukungenisa imali.
Isiteshi sihlela ukusakaza iPlayboy TV, Desire TV nePrivate Spice, okuyizinhlelo ezivumeleke ukuthi zibukwe ngabantu abevile eminyakeni engu-18 ubudala.
"Zonke lezi zinhlelo zizokwazi ukukhiyeka ngokufaka ama-pin angavuleki kalula," kusho isicelo sesiteshi esihanjiswe enhlanganweni yezokusakaza.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Channel24


text:
Kuminze indoda eJeffreys Bay
2013-01-14 08:07
Johannesburg - Kuminze owesilisa eJeffreys Bay, ngemuva kokumbozwa yigagasi ngempelasonto, kusho amaphoyisa ase-Eastern Cape ngoMsombuluko.
Okhulumela amaphoyisa uGerda Swart uthe abangani abebebhukuda noFrans
Gerber, 47, waseJoubertina e-Eastern Cape bazame kwazihlanga zimuka nomoya ukumhlenga.
"Kuthiwa uzunywe yigagasi nelibe selimboza," kusho uSwart esitatimendeni.
Ngokombiko weNational Sea Rescue Institute,
abebekhona endaweni yesehlakalo bazamile ukumsindisa uGerber, kodwa abezimo eziphuthumayo bathi usendele koyisemkhulu.
Umndeni wakhe, nawo obusolwandle, uthole ukwelashewa ukwethuka.
- Landela
IzindabaNews24 kuTwitter
- SAPA


text:
U-Obama unxusa ukubekezela ezweni
2012-09-07 08:04
Charlotte - UMengameli Barack Obama usecele abantu baseMelika ukuthi babekezele ekwakheni kabusha umnotho ontengayo njengoba efuna ukuhlala elinye ihlandla ebusa.
U-Obama ube esegxeka iziphakamiso zembangi yakhe yamaRepublican uMitt Romney mayelana nokukhula komnotho, wathi zitshengisa ukungabi nakho ukubekezela.
Lo mholi uvumile ukuphinde amele iDemocratic National
Convention emjahweni wesobumengameli.
Kulindeleke kuphume inkunzi ematholeni kulolu khetho lukaNovemba.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
Isikhulu samaphoyisa kwelokusocongaComment on this story
BAWINILE NGCOBO
KUBOSHWE usigaxamabhade wasesiteshini samaphoyisa ePomeroy ngamacala okwakha itulo lokusoconga uzakwabo nomshushisi kwelinye lamacala okubulala elalivulwe kulesi siteshi.
Leli phoyisa elineminyaka engu-57, elinguKaputeni elibuye liphathe isiteshi uma umasteshi wasePomeroy engekho, liboshwe ngamaphoyisa ophiko lwamaHawks, aseMgungundlovu, ngoMsombuluko.
Okhulumela amaphoyisa kuzwelonke, uColonel Vishnu Naidoo (osesithombeni), uthe leli phoyisa liboshelwe ukwakha itulo lokubulala uzakwabo owayephenya icala lokubulala elalithinta abantu elalizwana nalo nomshushisi waleli cala.
Leli tulo wayelakha nabanye abasolwa ababili okuthiwa kwakuyibo ababezoba yizinkabi.
UNaidoo uthe bashaqekile ukuthi leli phoyisa osekusele iminyaka emincane lithathe umhlalaphansi, libandakanyeka ecaleni elinje.
“Ukuboshwa kwakhe kuyakhombisa ukuthi amaphoyisa ngeke akubekezelele ukuthi kube khona abantu ngaphakathi abazibandakanya nobugebengu ikakhulukazi njengoba leli phoyisa liboshelwe itulo lokusoconga uzakwabo nomshushisi okungumuntu esisebenzisana naye kakhulu ukwenza isiqiniseko sokuthi abantu abenza ubugebengu bavalelwa ejele,” kusho uNaidoo.
Ngokuthola kweSolezwe leli phoyisa belihlangene nabalisa bandawonye bakule ndawo abagwetshwe odilikajele ngoJuni nonyaka ngecala lokubulala uyise wabo omncane.
Kuthiwa ukwakha leli tulo lokubulala umphenyi wecala nomshushisi kuqale ngesikhathi laba balisa benqatshelwa ibheyili ecaleni lokubulala abebebhekene nalo, sekuvela nokuthi umphenyi wecala wayengowokuqala ohlwini lababezofakaza kuleli cala.
Laba basolwa kuthiwa batholakala ukuthi kunamaselula ababewasebenzisa bengaphakathi ezitokisini okwakungaziwa ukuthi babewathole kanjani nokuyiwo ababexhumana ngawo nabantu abangaphandle ababezosoconga umphenyi nomshushisi.
Kuthiwa leli phoyisa lizwana kakhulu nomndeni walaba abagwetshelwe ukubulala uyise omncane wabo kanti kwakunenkolelo yokuthi uma kungase kusocongwe umphenyi wecala nomshushisi babengase bakhishwe.
Lizovela namuhla enkantolo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Maningi amasosha aseMelika azubulalayo
2013-01-15 10:03
Washington - Kukhule kweqa amagalani ukuzibulala kwamasosha aseMelika, ngonyaka ka-2012, kukhula kwedlula isibalo esejwayelekile sokufa kwamasosha, kusho umbiko ngoMsombuluko.
Umbiko okhishwe yizikhulu enkambini, uthi angu-349 esewonke amasosha azibulele ngonyaka ka-2012, okuyisibalo esingaphezulu ngo-15%, kwesango-2011.
Kwenzeka konke lokhu phezu kwemizamo eminingi yezikhulu, yokwehlisa izinga lokuzibulala kwabasebenzi.
"Lesi yisihlava engeke sishaywe indiva," kusho uSenator Patty Murray, owaba yingxenye yokuguqulwa kwemithetho ngonyaka owedlule, ngenhloso yokunciphisa ukuzibulala kwamasosha.
"Abantu abasha kanjalo nabadala embusweni, babhekene nezingqinaba. Kumele kwenziwe konke ukuqinisekisa ukuthi abaweli ogibeni olufanayo nelozakwabo abagcina ngokuzibulala."
Ohlangothini lwamasosha ajwayelekile, bangu-182 abazibulale, emasosheni asebenza emanzini babe ngu-108, kuthi emasosheni asemoyeni babe ngu-59.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24
kuTwitter (@IzindabaNews24
- Reuters


text:
UTokollo uthi kwacishe kwaphela ngaye eBotswanaComment on this story
SIZWE BLOSE
UTHI kwacishe kwaphela ngaye ngenxa yengozi eyamehlakalela eseBotswana umculi wekwaito osanda kukhipha i-albhamu entsha.
UTokollo Tshabalala, oyindodana kaStanely “Screamer” Tshabalala, uthe ayikho into emthokozise njengokuhlanganisa le albhamu yakhe ngoba sezidlulile zonke izinto ebezimphatha kabi empilweni.
“Ngesikhathi esedlule bekunzima ukusebenza njengoba kade ngibhekene necala ngenxa yengozi yemoto eyenzeke ngiseBotswana. Into ebeyinzima kakhulu ngaleli cala wukuthi ukuba lagcina ngokungilahla ngangizobulawa njengoba eBotswana kusanesigwebo sentambo,” kuchaza uTokollo.
Uthi ngalesi sikhathi amabhadi abemlandela njengoba kuthe kudlula icala laseBotswana kwalandela elentela kodwa nalo agcine elinqobile.
“Ngithe ngenza le albhamu, i-Heist (emele ukuthi He Is Tokollo) bese ngikhululekile ngingenankinga yingakho nje ngishaye into ephezulu, abantu bazozizwela,” kuchaza uTokollo.
UTokollo uyena obehamba phambili kwi-TKZee ngesikhathi leli qembu elihlanganiswe uyena, (Tokollo) Zwai Bala noKabelo Mabalani lisashisa izikhotha.
Uveze ukuthi isaqhubeka iTKZee kodwa bahlangana uma bemenyiwe ngoba basagxile kuma-albhamu abo.
Uthe le albhamu yakhe yintsha, inezinto angakaze azenze futhi unesiqiniseko sokuthi abantu bazoyithanda. kunezingoma azenze nabaculi abafana noProfessor, Spikiri, Oskido, Zwai nabanye.
UTokollo uthe ikhanda lakhe selihluzekile manje kanti futhi usekhulile.
Uphethe ngokuthi le albhamu enezingoma ezingu-12 ngeyawo wonke umndeni.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kumenyezelwe izinguquko eZimbabwe
2013-02-19 10:02
Harare – UNdunankulu waseZimbabwe uMorgan Tsvangirai umemezele ngoMsombuluko ukuthi kuzoqokwa inhloko entsha yekhomishana yokhetho kanjalo neyamalungelo abantu ezweni ngaphambi kokhetho olubhekwe ngabomvu.
UTsvangirai utshele izintatheli ukuthi lowo obeyisikhulu eqenjini likaMengameli Robert Mugabe, iZanu-PF, nguye ozothatha isikhundla kwikhomishana yamalungelo abantu, kulandela ukuhoxa koqweqwe lommeli uReg Austin ngoJanuwari.
U-Austin wakhala ngokuntuleka kwezinsiza, okubalwa nehhovisi, ezizathwini zokusula kwakhe.
"UJacob Mudenda usezoba nguSihlalo wale khomishana," kusho uTsvangirai.
IZimbabwe kulindeleke ukuba ivotele uMthethosisekelo ngoMashi 16 bese kulandela ukhetho lukazwelonke ngoJulayi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Unesi 'obephuzile' uthethise iziguli
2012-08-07 10:04
Cape Town - Owesilisa waseKapa uzwakalise ukushaqeka nokuphoxeka ngesigameko ohlangabezane naso esibhedlela esiseKhayelitsha, nathi ubone unesi obebukeka ecwile ezinkambeni zikaFaro ngesikhathi ehambise umama wakhe.
UMabhelandile Mankayi utshele iphephandaba iCape Argus ukuthi uyise umama wakhe eKhayelitsha Community Health Centre emuva kokukhala ngezinhlungu esifubeni nasesinyeni.
Uthi usale ebambe ongezansi ngesikhathi unesi obesebenza ebusuku ekhwela ezidilikela kuyena nomama wakhe kwaze kwangenelela ezinye iziguli.
Uthe uMankayi uma esondela kulo nesi wathola ukuthi unuka phu utshwala futhi ubenamehlo abomvu tebhu.
“Uvele wadinwa ubala, kwamina angikholwanga. Bengilokhu ngizibuza ukuthi ngabe ngiyinyathelephi. Ngithe uma ngimbukisisa ngathola ukuthi ukhothile."
Okhulumela uMnyango wezeMpilo esifundazweni uthe akukona okokuqala unesi etholakale ephuzile emsebenzini njengoba omunye wake waxoshwa eminyekeni emithathu eyedlule.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Baqikelele bephawula ngenhlangano entshaComment on this story
INTATHELI YESOLEZWE
Izinhlangano zepolitiki ziphawule ngokuqikelela ngokumenyezelwa kwenhlangano entsha yezombusazwe eyethulwe yisishoshovu uDkt Mamphela Ramphele ngoMsombuluko.
“IDemocratic Alliance iyakwamukela ukwethulwa kweqembu likaDkt Ramphele, nokukhuluma kwakhe athi ufuna ukusebenzisana nabantu baseNingizimu Afrika ekwenzweni ngcono izwe,” kusho umkhulumeli we-DA, uMnuz Mmusi Maimane.
“UDkt Ramphele unemibono nemigomo efanayo naleyo ye-DA, ewukuthi abantu abaphathwe ngokulingana kungabhekwa ibala labo, kuvikelwe umthethosisekeleo. Umnyakazo wakhe ungesinye isinyathelo endleleni ende yokuhlela kabusha ezombusazwe ezweni lethu,” kusho uMaimane.
Umholi we-United Democratic Movement, uMnuz Bantu Holomisa, naye usamukele isinqumo sikaRamphele.
“Sizosebenzisana noDkt Ramphele emizameni yokwenza ngcono iNingizmu Afrika.
UDkt Ramphele umemezele ukuqalwa kweqembu elisha, waqeda ukuqagela obese kudonse amasonto.
Iqembu limenyezelwe eWomen's Gaol, eConstitution Hill, eBraamfontein.
“Namuhla ngithanda ukunazisa ukuthi ngisebenzisana nabanye abantu baseNingizimu Afrika ukubumba iqembu elizobuyisa ithemba kubantu baseNingizimu Afrika,” kusho uDkt Ramphele.
“Sizolibiza nge-Agang SA, ngesiZulu okusho ukuthi masakhe iNingizimu Afrika. Enye yezinhloso zayo kuzokuba wukulwa nenkohlakalo,” kusho uDkt Ramphele.
Uthe ubonile uma ebheka kwezepolitiki ukuthi kukhona igebe phakathi kwesizukulwane esalwela inkululeko naleso sezingane zakhe. Bazokhankasa nangezinkundla zokuxhumana.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Ayikho inkinga yamanzi kuleli
2012-11-20 16:28
Johannesburg - INingizimu Afrika ayibhekene nankinga yokushoda kwamanzi njengoba kusakhona okuningi engakwenza ukubhekana nokushoda kwawo, kusho isikhulu esiphezulu kuhulumeni ngoLwesibili.
"Amathuba akhona angasetshenziswa kumele kuqondakale ukuthi ngabathuba nje ekumele kusetshenzwe kanzima kuze ezophumelela," kusho imenenja eMnyangweni wezaManzi uFred van Zyl.
UVan Zyl usho kanjena ekhuluma emhlanganweni obubanjelwe eBoksburg, e-East Rand.
Uthe uhlelo olubhalwe phansi ngezithinta amanzi akuleli, luzodedelwa ngenyanga ezayo, uhlelo luzobe lungolweminyaka emihlanu ezayo, uVan Zyl uthe kubalulekile ukuthi kucatshangisiswe ngalolu hlelo kuze kuzoqikelelwa ukuthi bonke abantu bathola amanzi anele.
"Uma lokhu singakwenzi manje, singase singabi nesikhathi esanele."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
U-Oscar ufuna kuxegiswe imibandela yebheyili
2013-02-25 08:21
Pretoria - Lowo osolwa ngecala lokubulala u-Oscar Pistorius uthi ubheke ekunxuseni iNkantolo yeMantshi yasePitoli ukuba ixegise imibandela yebheyili nathi imphethe ngesandla sensimbi.
Lokhu kuvele kungakapheli ngisho izinsuku ezimbili iMantshi uDesmond Nair imdedele ngebheyili ka-R1 million ngoLwesihlanu, kubika iSowetan.
Ummeli kaPistorius uKenny Oldwadge uveze ukuthi akathandi ukuphawula ngemizamo yokuxegiswa kwemibandela yebheyili kaPistorius.
"Anginakuphawula ngalokho okwamanje. Sisabheka okuningi okumayelana nesinqumo ngakho kunzima ukuqagula indlela eya phambili," kusho u-Oldwadge.
U-Oldwadge uthe uPistorius uchithe impelasonto yakhe yokuqala ekhululekile ePretoria East nalapho ehlala khona nomndeni wakhe ngemuva kokuchitha isikhathi esingaphezu kwesonto esiteshini samaphoyisa eBrooklyn.
Lo msubathi usolwa ngokubulala intombi yakhe uReeva Steenkamp ngeValentine's Day.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Amabandla ayakhala ngokuqhubeka eKZN
2011-07-18 07:18
Durban - IKwaZulu-Natal Christian Council izwakalise ukukhathazeka mayenala nezenzo zakamuva zokubulala kulesiya sifundazwe, yacela umphakathi ukuthi usebenzisane namaphoyisa ekutheni kuboshwe abenzi bokubi.
Lokhu kubulala kubeka intando yeningi engozini njengoba abanye babaholi ababulewe bebengumlomo walabo abantulayo, kusho uDkt Lucas Ngoetjana ngesikhathi ehambele inkonzo yomngcwabo kalowo obenguNobhala wesifunda saseThekwini ku-ANC, uSbu Sibiya.
USibiya, 40, ubekwe ekhaya lakhe lokugcina ngoMgqibelo.
Wadutshulwa wabulawa ekhaya lakhe eNanda, enyakatho neTheku ngoMsombuluko ebusuku.
Ukubulawa kwakhe kuvuse izinsolo zokuthi kuhambisana nezombusazwe.
Ngesonto eledlule uNgqongqoshe wamaPhoyisa uNathi Mthethwa nowezokuPhepha koMphakathi eKZN uWillies Mchunu bathembise ngokuthi amaphoyisa azosebenza ngokungakhathali ukuze kuboshwe labo abathintekayo kulesi sigameko.
– Landela IzindabaNews24 kuTwitter.
- SAPA


text:
IZimbabwe idinga imali yoMthethosisekelo
2013-02-19 12:02
Harare - Izikhulu ezweni laseZimbabwe zingase ziboleke imali ezinkampanini ezizimele, ngenhloso yokuthi kutholakale imali engu-$100 million, kuze kuzohlanganiswa ngendlela uMthethosisekelo wezwe, kusho uNdunankulu wezwe uMorgan Tsvangirai.
IPhalamende kulindeleke ukuthi livote ngenyanga kaMashi, bese kubonakala ukuthi uyaqala yini ukusebenza lo Mthethosisekelo onesikhathi eside ulindelekile.
Izimbangi uTsvangirai noMengameli wezwe uRobert Mugabe, bangena kuhulumeni wokubambisana, ngemuva kokhetho lwango-2008, olwaba nemiphumela yodlame.
Amaqembu anquma ukuthi kudwetshwe kabushwa uMthethosisekelo wezwe.
UTsvangirai uthi uhulumeni kungenzeka aboleke imali ezinkampanini ezingaphakathi ezweni, kuze kuzophumeleliswa uMthethosisekelo.
"Kunohlelo oluzosetshenziswa lokuzama ukuqongelela imali. Ingase ibolekwe ezinkampanini ezizimele nasembonini yezimayini," kusho uTsvangirai, etshela abezindaba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Reuters


text:
Abemoto balahle esinye isidumbu eceleni komgwaqoComment on this story
NQOBILE MASIMULA
KUNGAKAPHELI izinsuku ezimbili kulahlwe isidumbu eduze komuzi wenyanga elokishini eHammarsdale emini kwa bha, izolo kuphinde kwenzeka esifanayo KwaMashu kulaxazwa isidumbu sendoda eceleni komgwaqo esigcemeni sakwa N emini. Kuzo zombili lezi zigameko umphakathi uthi kusuke kuyimoto i-VW Polo esuke ihamba amadoda angaziwa. Ukwenzeka kwalezi zehlakalo sekuqubule uvalo emiphakathini yasemalokishini aseThekwini ngoba akwaziwa ukuthi laba basuke bebulawe kuphi benzeni.
Ngokusho komakhelwane abazibonele, imoto eshiye lesi sidumbu ifike ihamba ngesivinini esiphezulu ngezikhathi zehora leshumi nambili emini, maqede yalaxaza isidumbu sendoda engaziwa okuyindlela efanayo nokuthiwa yenzeke eHammarsdale.
Izingane zasendaweni ebeziphuma esikoleni bezizithela phezu kwaso lesi sidumbu sowesilisa olinganiselwa eminyakeni engu-30 sidindilizile kwazise kuze kwashaya ihora lesithathu ntambama izolo singakalandwa.
Ngesikhathi Isolezwe lihambele le ndawo lifike sisadindilize singamboziwe. Bekusafike iveni eyodwa yamaphoyisa aseNtuzuma.
Yize amaphoyisa abesendaweni yesigameko enqabile ukuphawula ngoba ethi awagunyaziwe ukukhuluma nabezindaba kodwa kuvelile ukuthi umufi ubenenxeba ekhanda.
Umufi ubegqoke ubhemunda oluhlaza sasibhakabhaka nesikibha kanti izicathulo bezingabonwa.
Ilungu lomphakathi elingathandanga ukuthi kudalulwe igama lalo, lithe kuyethusa ukuthi kukhona abantu asebebona imigwaqo engenela emizini yabo njengendawo yokulahla izidumbu.
“Iyathusa ngempela le nto futhi izohlukumeza izingane zethu njengoba zizithele kusona lesi sidumbu ngesikhathi zibuya esikoleni,” usho kanje.
Abanye bebezwakala bethi: “Kodwa bebengambeki ngani ngakubo ngoba akaziwa la endaweni.”
Ngesikhathi ethintwa ngalolu daba amaphoyisa asesifundazweni athe awakabi nalo ulwazi olugcwele njengoba amaphoyisa asesiteshini saseNtuzuma esesendaweni yesigameko.
Kanti kuze kube manje akukaziwa lutho ngokuthi ungubani owesilisa otholakale eHammarsdale.
Okhulumela amaphoyisa KwaZulu-Natal uLt-Col Vincent Mdunge uthe akukaboshwa muntu mayelana nokubulawa kwalo mlisa otholakale eHammarsdale.
Uthe kuze kube manje abakasazi isizathu sokubulawa kwalaba bantu.
Unxuse amalungu omphakathi anganolwazi ngokubulawa kwalaba bantu nezihlobo zabo ukuthi baxhumane namaphoyisa ku-031 771 8000 noma- 031 771 8038 noma ku-08600 10111.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Izinyembezi Zothando zimlethele impumeleloComment on this story
LUNGI LANGA
WAYENGAZITSHELI ukuthi ngelinye ilanga angaba ngumdlali wamafilimu osemiswa yinoma ngubani, osesebenze isikhathi eside ecwala izinwele.
Ubukeka emncane kuneminyaka yakhe kepha uSthe Mkhize (40) waseMbali eMgungundlovu, ubona iminyaka yakhe ingeke imphazamise ezifisweni zokuphumelela emkhakheni wamafilimu.
Eminyakeni emibili edlule yena nomngani wakhe babebuka amafilimu base befikelwa wumcabango wokuzenzela eyabo.
“Ngangena ehhovisi lakhe ngelinye ilanga ngafica bebuka amafilimu ngavele ngathi kubo yini engasivimba ukuthi senze eyethu kunokuthi silokhu sibuka amafilimu,” kusho uSthe.
Isikhashana nje base benze izinhlelo zokwenza ifilimu yabo yokuqala, isihloko sayo esithi Izinyembezi Zothando.
“Siqale ukuyiveza lapho sicwala khona izinwele abantu bayithanda bathi bafisa ukuyibona iphumelela ize ifinyelela ekutheni bakwazi ukuyithenga le filimu,” kulandisa lo mlingisi.
Akuphelanga sikhathi esingakanani beyikhiphile abantu base bemmisa, bembuza ukuthi bazoqala nini ukubona isigaba sesibili seZinyembezi Zothando.
Kungekudala bazoqala ukuqopha isigaba sesithathu njengoba sesikhona esesibili futhi sikhombisa isasasa elikhulu kubantu abayithengayo.
Ukulingisa kwakhe kule filimu yikho okumenze wathanda umkhakha wezobuciko ngoba kumenze waqala ukusiza abantu abanesifiso sokudlala emafilimini.
Uthi kuphinde kwambeka esicongweni ngoba ngonyaka odlule ube ngomunye wabantu abasha abahlonishwe ngendondo emcimbini wokuhlonishwa kwentsha evelele KwaZulu-Natal, ngendondo yokuthuthukisa umphakathi.
Lokhu bekuwukuhlonipha umsebenzi awenze ngesikhathi esiza abantu abasiza umphakathi wangakubo.
Akufisa kakhulu ngukubona abantu besifazane bezithuthukisa.
“Abantu besifazane akumele balinde ukuthi bathuthukiswe ngabantu abathandana nabo, kepha kumele bazinikele ekutheni bazithuthukise bona kunoma yini abafuna ukuphumelela kuyo. Uma bengenzi njalo kuzoba nzima ukuthi baphumelele,” kusho uSthe.
Yize engawuyekile umsebenzi wakhe wokucwala izinwele usazimisele ngokuqhubekela phambili nomkhakha wezikaqeda isizungu.
Uthi usefuna ukungena nasemkhakheni wokuklwebha amapuleti.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kushone 3 ezikhukhuleni e-Australia
2013-01-28 10:02
Brisbane - Izindiza ezinophephela emhlane zihlenge inqwaba yabantu abebesele dengwane e-Australia ngesikhathi kuhlasela izikhukhula ezishiye kukhalwa, kwashona abantu abathathu kwacekeleka phansi izinkulungwane zezindlu.
Isidumbu sowesilisa sitholakale sintanta emanzini eQueensland, enhlokodolobha iBrisbane kwathi esinye satholakala eGympie, lokhu kulandela ukutholakala kwesidumbu sekhehla elishonele eBundaberg.
Kube sekungeniswa esibhedlela owesifazane ozithwele nendodana yakhe, 3, kulandela ukuwelwa yisihlahla ngoMsombuluko ekuseni eBrisbane.
Kuthiwa balimale emakhanda, kanti kumbulwa kwembeswa enganeni.
UNdunankulu waseQueensland uCampbell Newman uthe sibi kakhulu isimo eBundaberg, nalapho kuhlala khona abantu ababalelwa ku-50 000.
- Landela
IzindabaNews24 kuTwitter
- Sapa - AFP


text:
'Ube ngumlando umbhikisho wabasemapulazini'
2012-11-26 10:00
Cape Town - Umbhikisho wakamuva wabasebenzi basemapulazini ushintshe umlando waseNingizimu Afrika, kusho uNgqongqoshe woMnyango wezoLimo uTina
Joemat-Pettersson, ngoMsombuluko.
"Angeke nje sigcine ngokufisa ukuthi kuphele izinkinga, kumele sibhekane nazo. Kunjalo engeke sahlala sisola izwe ngakho konke okwenzekayo," esho ekhuluma esidlweni sasekuseni esihlelwe ngabezindaba zeNew Age, eGoli.
"Yingakho ngithi kungumlando okwenzekile. Uma ungasukumi ulwele amalungelo akho akekho ozokwazi ukuthi ubhekene nayiphi inkinga, azwelane nawe."
Ungqongqoshe uthi umbiko wocwaningo lwabakwaHuman Rights
Commission, uthi kusukela eminyakeni yango-90, abantu ababhekene kakhulu nengcindezi emapulazini, baseNorth West naseWestern Cape.
Imibhikisho yabasebenzi basemapulazini ibe mandla kakhulu eWestern Cape, ucwanigno lolu lukhombe ukuthi abasebenzi baphila ngaphansi kwezimo ezimuncu ezihlanganisa ukucwaswa ngokobuhlanga nobulili.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Okusha kwelowe-IFP owabulawa
2012-11-30 16:50
Durban - Indodana yelungu leNational Freedom Party yakhalaza emaphoyiseni ithi ihlaselwe ngamalungu eNkatha Freedom Party, ngaphambi kokuthi kubulawe ilungu leNkatha, elabulawa ngakujatshi wesitimela, kusho ubufakazi eNkantolo yesiFunda eThekwini.
UMbekezeli Gwala utshele inkantolo ukuthi wabaleka ekhaya kubo ngelanga ekwadutshulwa ngalo uCebesile Shezi, owadutshulwa ngakujantshi wesitimela eThembalihle, KwaMashu.
UMbekezeli ubethula ubufakazi ecaleni elibhekene noyise uMgezeni "Bhungu" Gwala, nabafowabo oMjabulelwa, Malusi Sibusiso Ncengwa noSkhumbuzo Nxumalo.
Omunye umfowabo uBonginhlanhla Gwala, wathola ibheyili ngasekuqaleni kwenyanga, bonke laba babhekene necala lokubulawa kukaShezi.
Umshushisi uCyril Selebe ubuze uMbekezeli ukuthi kwenzeka kanjani ukuthi ethule ubufakazi ngo-14:50, ekubeni lesi kuyisikhathi ekuhlawumbiselwa ngaso ukuthi kwabulawa uShezi.
Lona uvumile ukuthi isikhathi siphambene nokho wathi akazi lokho kwenzeka kanjani, utshele inkantolo ukuthi akaqondi ukuthi kwenzeka kanjani ukuthi umseshi angakubhali phansi ukuthi wafica iwindi lasendlini yakhe libulwe.
Uthe kwakukade kuhlasele amalungu e-IFP.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
KwaZulu-Natal
Isifundazwe saKwaZulu-Natal siyisifundazwe saseNingizimu Afrika. Inhloko-dolobha yeKwaZulu-Natal umGungundlovu, kodwa idolobha elikhulu kunawo wonke kulesi sifundazwe elaseThekwini.Abantu aba cishe babe yizigidi eziyishumi bahlala lapha. Iningi labo likhuluma isiZulu nesiNgisi. Isifundazwe sisogwini olusempumalanga. Lokhu kutolika okubhalwe lapha akuphelele, ulwazi olusemthethweni nolwengeziwe lutholakala emiqulwini kaHulumeni waseNingizimu Afrika. Bese kuthi uphiko lobuchwepheshe bamagama lona lwelekelela ngokusombulula.


text:
I-PSL ithembisa ngokweseka u-Igesund
2012-11-09 14:04
Johannesburg - UDkt Irvin Khoza useqinisekise umqeqeshi weBafana Bafana uGordon Igesund ukuthi iPremier Soccer League izomeseka ngokupheleleyo ngaphambi kwe-2013 Africa Cup of Nations.
UIgesund ubenethemba lokuthi iPSL izovuma ukuhlehlisa eminye imidlalo, ikakhulukazi ngoDisemba, njengoba efuna ukuya ekhempini nesikwati esizodlala kule midlalo.
UKhoza uthe lolu daba kwakhulunywa ngalo ngokubanzi kanti yize umqeqeshi engakutholanga ayekufisa, wonke amaqembu avumelene ngokwenza umsebenzi wakhe uthi ukuba lula kancane uma sekuzoyiwa kule midlalo.
"Sizoyeseka njengokwesithembiso sethu iBafana. Ngijabule kakhulu ngokuthi sekukhona ukusebenzisana phakathi kwethu neSAFA ukuze sigweme okuningi okungase kusimangaze," kusho uKhoza etshela abeFootball411.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Umnu.John Nkomo Uphiwa Inhlonipho Yeqhawe Lesizwe
Isidumbu sizasiwa eTsholotsho leWhite City Stadium ngoMgqibelo, sibuyiselwe eHarare lapho esizabekwa khona ngoMvulo eNational Heroes Acre
Vice President John Landa Nkomo
xVice President John Landa Nkomo
Ntungamili Nkomo, Sithandekile Mhlanga
18.01.2013 19:15
WASHINGTON—
Idale lePolitburo lebandla leZanu PF, lihlangene ngoLwesihlanu lavumelana ukuthi umuyi uMnu. John Nkomo aphiwe inhonipho yeqhawe lesizwe.
UNkomo, obengumunye wabasekeli bakamongameli welizwe, ubhubhele eHarare ngolweSine ngemva kokugula okwesikhathi eside ebulawa ngumkhuhlane wemvukuzane. Uzabekwa emalibeni eNational Heroes’ Acre eHarare ngoMvulo.
UMnu. Rugare Gumbo isikhulumeli sebandla le ZANU PF utshele uNtungamili Nkomo weStudio 7 ukuthi isidumbu sika Mnu. Nkomo sizasiwa eTsholotsho ngoMgqibelo ngendlela yokuvalelisa unina kamuyi lemuli yakhe, kanye leWhite City Stadium lapho esingabonwa ngabanengi. Sizabuyiselwa eHarare, lapho esizabekwa khona ngoMvulo.
Ingxoxo LoMnu. Rugare Gumbo
Ukuhlaziya loludaba, uSithandekile Mhlanga weStudio 7 uxoxe loMnu. Max Mnkandla, umgcinisihlalo we nhlanganiso yabalwa impi yenkululeko-eye Zimbabwe Liberators' Peace Initiative, owake wasebenza lomuyi kubandla le ZAPU, lakugatsha lwayo lwevuyo lebutho leZIPRA. UMnkandla uthi uNkomo liqhawe lesizwe elingabuzwayo, ngenxa yemisebenzi ayiqhubayo esaphila elizweni. Wengeze wathi kungenzakala ukuthi ibandla leZANU PF likhethe umgcinisihlalo walo uMnu. Simon Khaya Moyo ukuthi athathe isikhundla sikamuyi, lanxa kusobala ukuthi uRetired Brigadier General Ambrose Mutinhiri nguye owayelesikhundla esiphezulu kulabo bonke ababengamalunga eZIPRA abasaphilayo.
Ingxoxo LoMnu. Max Mnkandla
Kusenjalo, amazwi okududuza imuli yakoNkomo lesizwe seZimbabwe lokhu esiza evela kumagumbi amane elizweni kanye laphandle. Amazwi endunduzo athunyelwe ngababalisa umkhokheli webandla leMavambo/Kusile uMnu. Simba Makoni, umongameli Jacob Zuma weSouth Africa, abakhokheli bamacele eMDC womabili uMnu. Morgan Tsvangirai, kanye loMnu. Welshman Ncube, umkhokheli weZAPU eseyavuselelwa uMnu. Dumiso Dabengwa, ummeli weMelika eZimbabwe uMnu. Bruce Wharton labanye.


text:
Kutholakale isidumbu sentombazane eLimpopo
2013-02-25 16:21
Johannesburg - Kutholakale isidumbu sentombazane eneminyaka engu-18 ubudala, endaweni yaseRitavi, ngaphansi kukaMasipala iMopani.
Lo mbiko ukhishwe ngamaphoyisa aseLimpopo ngoMsombuluko.
Isidumbu sikaSharon Nkgampele sitholwe ngumuntu obedlula ngendlela, kusho okhulumela amaphoyisa uLieutenant Colonel Ronel Otto.
Amaphoyisa athi asolwa ukuthi uNkgampele ubulawe ngokuklinywa, wagcina ukubonakala ephila ngeSonto.
Akukho muntu oseboshiwe ngalesi sehlakalo.
– Landela Izindaba News24 kuTwitter
(@IzindabaNews24).


text:
WASHINGTON DC—
UMongameli Barack Obama ufungiswe okusemthetweni ukuthi abuse okweminye njalo iminyaka emine, ngoMvulo.
UObama ungene embusweni ngomnyaka ka2008 ngemva kokunqoba ancintisana laye uMnu John McCain olilunga lebandla lamaRepublicans.
Uzulu weMelika umkhethe ukuthi abuyele embusweni kukhetho luka2012 ngoLwezi lapho anqobe khona uMnu Mitt Romney.
Ekhuluma ngemva kokufungiswa kwakhe, uObama ukhuthaze amabandla abusayo athi elakhe elamaDemocrats lelamaRepublicans ukuthi asebenzelane ndawonye evuselele umnotho welizwe.
Ukhuthaze njalo amabandla la ukuthi abambane kuvuselelwe ezemfundo, zona ezingamanga kuhle.
Abake baba ngabakhokheli beMelika abathi uMnu Bill Clinton loMnu JImmy Carter labo bebekhona emkhosini kaObama oqhutshelwe ephalamende, iCapitol Hill.
UMongameli Obama Efungiswa
Ukuhlaziya lolu daba uChris Gande weStudio 7 uxoxe lesizalwane seZimbabwe esihlala eMelika, uMnu. Muzi Ncube othi kunengi eleZimbabwe elingakufunda ngokugcotshwa kukaMongameli Barack Obama.
Ingxoxo loMnu Muzi Ncube


text:
Kuxwayiswa abalandeli bakaMalema
2012-11-28 16:22
Johannesburg - Amaphoyisa aseLimpopo asexwayise athi kumele kube nokuthula uma loyo owabe engumholi we-ANC Youth League, uJulius Malema, esevela ngaphambi kweNkantolo yesiFunda ePolokwane.
"Amaphoyisa azobe etshalwe ngobuningi bawo ezindaweni eziseduze nenkantolo," kusho uBrigadier Hangwani
Mulaudzi.
Imigwaqo eseduze nenkantolo izovalwa ngolwesine ebusuku, phakathi kwamabili.
"Imigwaqo ezovalwa ihlanganisa uSchoeman Street, kusukela kuThabo Mbeki kuya kuRabe
Streets, yiLanddros Mare Street, nayo kusukela kuThabo Mbeki kuya kuRabe Street neBodenstein Street, kusukela kuChurch Street kuze kuyophuma kuHans van Rensburg Street."
UMulaudzi uthe abantu kumele bayigweme lemigwaqo, uqhube athi abantu abazohambela enkantolo ngoLwesihlanu, bayayalwa ukuthi bangaziphathi izikhali.
UMalema ubhekene necala lokusebenzisa budedengu imali, abanye abasolwa abane abanaye kuleli cala, babhekane namacala enkohlakalo yamathenda ka-R52 million.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Zibakhalele abanikazi bebhilidi 'locansi'
2012-03-30 14:09
Durban - Udokotela waseThekwini nonkosikazi wakkhe, abasolwa ngokuba nesandla ekushushumbisweni kwabantu nokubenza izigqila zocansi sebeboshwe ngamaphoyisa aseKZN, kubika iNewswatch.
Udokotela nowakwakhe babanjwe
besehhotela eMhlanga ngoLwesine ebusuku ngemuva kokubuya eholidini eMauritius
ngoLwesibili.
Amaphoyisa athi bangabanikazi
bebhilidi elisePhoyinti, lapho okwatholakala khona amantombazane engu-16 – ayisishiyagalombili
kuwona ayizingane – akhishwa lukeli bhilidi ngoFebhuwari.
Amanye ayishishiyagalombili atholakala kwelinye elihlala abadayisa ngemizimba
elimaphakathi nedolobha.
Incwadi egunyaza ukuboshwa kwalezi zithandani yakhishwa ngasekuqaleni kwale nyanga
kanti yayibayalela ukuba bazinikele emaphoyiseni uma sebebuyele eNingizimu
Afrika.
UVincent Mdunge wamaphoyisa uthi: “Abasolwa bahlulekile ukusebenzisana nathi
bakhetha ukuyohlala ehhotela, babhalisa ngamagama okungewona awabo.”
Amaphoyisa akholelwa ukuthi
lezi zithandani besezihlela ukuhamba futhi.
"Kwashiywa imiyalezo eminingi kwabomndeni kodwa bakhetha ukuhamba, ngebhadi-ke
kuputshuke imininingwane ngaleyo ndlela sakwazi ukuhlangana nabo izolo
ebusuku,” esho.
"Bathweswe amacala okushushumbisa abantu nelokuba nendlu esetshenziselwa
ukugcina abadayisa ngemizimba."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Owesifazane uzame ukulengisa ugogo wakhe
2012-12-11 10:31
Johannesburg - Ugogo waseVosloorus, Ekurhuleni, usinde kukubi umzukulu wakhe ezama ukumbulala ngokumlengisa, kusho iphephandaba iDaily Sun.
Omakhelwane bathi bezwe isililo sikagogo u-Agnes, 60, ekhala ecela usizo.
Bathe uma befika emzini wakhe bamthola elenga ngentambo eqinile, kuthiwa umzukulu ulengise ugogo wakhe oguliswa wumdlavuza, ngoba efuna ukusala nomuzi womxhaso.
“Umama akakwazi ukukhuluma kahle njengoba egula, kodwa ukwazile ukusho ukuthi umzukulu nguye obezama ukumlengisa ngoba efuna ukusala nomuzi womxhaso," kusho indodakazi kagogo.
“Akuqali ukuthi umzukulu akhombise ukungabi nazwelo, njalo uyamhlukumeza umama, amfune ngenkani itayitela lendlu.”
Umbiko uthi lona wesifazane usenyamalele.
“Kuzokwenzekani uma umama ebulawa wukwesaba? Kumele umsolwa atholakale aboshwe,” kubhoka indodakazi.
Okhulumela amaphoyisa uLieutenant Colonel Solly Phago, wasesiteshini samaphoyisa eVosloorus, uqinisekise ukuvulwa kwecala lokulinyazwa kwempahla nokuhlukumeza.
- Thola ezinye
izindaba zeDaily Sun kumakhalekhukhwini wakho
- Thola izindaba zeDaily Sun
kuFacebook
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Daily Sun


text:
Sizoyidiliza imizi eyakhiwe ngoseyili: NolubabaloComment on this story
NQOBIZIZWE ZWANE
‘UMASIPALA ngeke uchithe sikhathi kodwa uzoyidiliza imizi eyakhiwe ngoseyili ozoyithola ehlathini elokishini eLamontville.”
Lawa ngamazwi ashubile ekhansela lakule ndawo, uNkk Nolubabalo Mthembu, ebeliwabhekise kubantu abakha ngoseyili esigangeni ehlathini endaweni asebeyiqambe ngokuthi yiMadlala Village. NgoMsombuluko abasebenzi bakamasipala bagasele kule ndawo badiliza imijondolo eyakhiwe ngoseyili bethi balandela umyalelo wekhansela uNkk Mthembu okuyilo elibathumile.
Amakhaza nemvula ebinetha ngoMsombuluko ebusuku iphelele kubona njengoba iningi labo belingakayivusi imijondolo yayo ngenxa yokushoda kwezinto zokwakha.
Nakuba bayaphila baveze ukuthi kulamule ukuncikisana ngaphansi koseyili umasipala ongabathathanga, kunzima nokubasa njengoba belinetha futhi abanalutho lokudla ngoba kulinyazwe ngisho nezitofu zabo.
“Akekho umuntu ozovuka ekuseni ayobhusha ihlathi bese akha umjondolo wakhe, akufuneki muntu kuleli hlathi. Lokhu abakwenzayo akuvumelekile nakancane kufana nokudla umhlaba womuntu ngodli, kuphambene nomthetho. Uma behlulwa yilokho bazobhekana nengalo yomthetho ngoba kuyicala lokhu abakwenzayo,” kuxwayisa uNkk Mthembu.
Ikhansela liphawula kanjena nje, lo mphakathi obubhodla umlilo utshele leli phephandaba ukuthi awukugqizi qakala okushiwo uNkk Mthembu, ulimisa ngesihloko elokuthi uyophuma uyizidumbu kule ndawo.
“Siyophuma siyizidumbu. Asiyi ndawo. Bengayibhidliza noma yikangaki imijondolo yethu basiphuce noseyili bethu asiyi ndawo,” kuphawula elinye ilungu lomphakathi.
Ngesikhathi Isolezwe lihambele kule ndawo kuvele ukuthi iningi labantu abahlala khona yimindeni.
UNkk Pinky Zulu onendodakazi eneminyaka emibili, u-Amahle, uthe uncamela ukuhlala kuleli hlathi elinamaxhaphozi kunokuyoquba koLindela.
“Asilubeki emathinini, kungcono sidliwe ngomiyane khona lapha kunokuthi siyohlala emathinini esingazi sokhishwa nini kuwona,” kusho uNkk Zulu.
Ebuzwa ngesizathu sokufuna ukuhlala kule ndawo uthe: “Ngeke ngikwazi ukulala nendodakazi yami eneminyaka engu-18 egumbini elilodwa nobaba ka-Amahle. Izolala kanjani ikhululeke kunomuntu wesilisa lapha endlini? Izogqoka kanjani? Ukuphepha kwayo kubaluleke ukudlula yonke into, lapha kungcono ngizokwazi nokwakha umjondolo wamagumbi amathathu ikwazi nokulala yodwa eceleni,” kusho uNkk Zulu.
Eqhubeka uthe bazothenga othayela abazokwakha ngabo njengoba besaqube emiphemeni yocwazi okwamanje.
Elinye ilungu lalo mphakathi, uMnuz Sihle Mngadi, lihambe emazwini kaNkk Zulu lithi uncamela ukudabula izinkalo eyofuna amanzi kunokuthi ayishiye le ndawo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
WASHINGTON DC—
Inkokheli yomanyano wamazwe ezwekazi le Africa, i African Union, ibikwa yale ukulalela izikhalazo zenhlanganiso ezizimeleyo ezeZimbabwe ezibuthene emhlanganweni weAU owenzelwe eAddis Ababa kwele Ethiopia.
Inhlanganiso lezi, eziphansi komanyano weCrisis in Zimbabwe Coalition zibikwa bezifuna ukuthi udaba lweZimbabwe luhlafunwe emhlanganweni lo. Kodwa lumhlangano kawuzange uphathe udaba lweZimbabwe ngitsho lakancinyane okudanise lezinhlanganiso.
Lumhlangano oqale ngoLwesihlanu uphela ngoMvulo.
Obengumgcinisihlalo walumanyano, uMongameli Boni Yaya wakwele Benini usole kakhulu lumanyano ngokungaphathisi ilizwe leMali elihlaselwe ngbahlamuki bokholo lwesiMoslem abedluliswa amalalwulo laze lahlengwa ngeleFrance elicine lithumele amabutho.
UChris Gande weStudio 7 uxoxe lengcwethi ecubungula ezombusazwe, uMnu. Effie Dlela Ncube ukuze sizwe imbono yakhe ngaloludaba.
Ingxoxo loMnu. Effie Dlela Ncube


text:
U-BMW SA uzokwandisa izimoto eziya emazweni
2011-04-21 10:56
Johannesburg - Inkampani yakwa-BMW kuleli imemezele ukuthi izokhuphula inani lezimoto ezithumela kwamanye amazwe ngo-5 000 kulo nyaka.
Ngaphambilini kulo nyaka le nkampani, ekhiqiza iBMW 3-Series sedan esizindeni sayo esiseRosslyn, ePitoli, ikhuphule umsebenzi wayo ngokukhiqiza ne-3-Series xDrive four-wheel drive nezizothunyelwa kwamanye amazwe lapho kushayelwa khona ngasesandleni sobunxele.
Lezi zinhlobo zazikhiqizwa u-BMW oseMunich kuphela.
Le nkampani isiqalile nokuthumela imizimba yezimoto kwamanye amazwe.
Oyisikhulu se-BMW SA uBono Donauer uthe lolu hlelo lubaluleke kakhulu kubona.
- Sake


text:
Uyatanasa uthokozela amahora engeziwe uShaikComment on this story
intatheli yesolezwe
ISIQUMAMA sikasomabhizinisi waseThekwini uSchabir Shaik (osesithombeni) owalahlwa ngamacala enkohlakalo, uyatanasa uthokozela izithelo zikashwele othanjisiwe.
UKhomishana wezokuHlunyeleliswa kweziMilo KwaZulu-Natal, uMnikelwa Nxele, izolo uthe uShaik uhlonzwe njengesiboshwa esingeyona ingozi ngakho amahora akhe angaphandle aseluliwe, unesamahora amane ngosuku kusukela ngoMsombuluko kuya kuLwesine. Uzothola amahora ayisishiyagalolunye ngoLwesihlanu namanye engeziwe ngezimpelasonto.
UNxele uthe: “Kusukela ngoMsombuluko kuya kuLwesine uzokhululeka kusukela ngo-1 emini kuya ku-5 ntambama. Amahora angoLwesihlanu uzokhululeka kusuka ku-10 ekuseni kuya ku-7 ebusuku ukuze akwazi ukufeza izidingo zakhe zokwenkolo yakhe. NgoMgqibelo uzokhululeka kusukela ngo-11 ekuseni kuya ku-7 ebusuku. NgeSonto kuzoba ngu-1 emini kuye ku-10 ebusuku.”
Ngesikhathi uShaik ekhululwe ngoshwele wokugula ngo-2008, wayevumeleke ukuthi ahambe amahora ayisithupha njalo ngeMgqibelo phakathi kuka-11 ekuseni no-5 ntambama, emuva kwalokho kwakudingeka ebe esebuyile emzini wakhe oseMorningside eThekwini. NgoLwesihlanu wayevumeleke ukuba ayothandaza, enikwa amahora amane. Kodwa ngoDisemba 2009, uShaik uphucwe amahora amane kulawo mahora ayisithupha ayewathola. Waphucwa emuva kokubonakala acanasa ezipepenyekela ezitolo eThekwini ngesikhathi okwakungavumelekile abe ngaphandle komuzi wakhe ngaso.
Wenqatshelwa ukuvakashela udokotela wakhe lapho esebenzela khona, kwadingeka ukuba elashelwe kwakhe noma endaweni eyayizoshiwo yi-Parole Officer.
UNxele uthe uShaik usaqashwe ngelokhozi ngobhekele ushwele okunguye oletha umbiko njalo eMnyangweni wezokuHlunyeleliswa kweziMilo. Nobheke ushwele ngeke esamvakashela njalo njengakuqala, usezomhlola kanye emuva kwenyanga.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Siyabonga Mandela - Umbono
2012-07-18 10:04
Cape Town - Abantu abaningi emhlabeni wonke bajabulela usuku lokuzalwa lwesishoshovu somzabalazo uNelson Mandela, ogubha iminyaka engu-94 edla anhlamvana.
Abafundi beZindaba News24, nabo bayahalalisa, abanye basho ukuthi bazokwenzani ngalolu suku:
UBheki Mlawu Tembe uthe: Ngiyambongela umkhulu ngosuku lwakhe lokuzalwa.
USbonelo Sparks uthe: Ngilala ngisho ngengubo enaye ngedlela engimthanda ngayo
uTata Mandiba ngiyafisa ngeliye ilanga ukuthi ngihlangane naye, ngimxawule
ngibonge ngakwenzele isizwe nokuba isibonelo esihle kithina bantu abasakhula.
UNkotana Skhelzin Zakhele uthe: Mina ngizokuba seKliptown, eSoweto, ngizochitha isikhathi sami nabantu abasha, ngiyathanda ukusebenzisana nabantu abasha.
U-Alfred Monwabisi Mngcele uthe: Mina ngizohamba nebandla lmi sihambele esibhedlela siyokhuleka, sinikele nange zipho.
Unwele olude Madiba, Halala Rholihlahla, isizwe siyaziqhenya ngawe.
UMathebula Condry uthe: Happy Birthday Madiba, iNkosi ikubusise uphile eminye iminyaka eminingi.
UWonderboy Introvert uthe: Siyabonga baba Madiba.
UXolisani Maluleka uthe: Usuku oluhle lokuzalwa kuweTata, siyabonga kakhulu ngalokho osenzele kona.
USakhile Mathenjwa uthe: Baba Mandela ufana noMoses owakhipha abantwana bakwa-Israyeli eGibhithe, lapha eNingizimu Afrika sikhishwe nguweMandela ebugqilini.
UZintle Sibisi uthe: Unwele olude babaMandela, siyakuthanda, uyiqhawe lethu.
UKhanyisani Dube uthe: Okumhlophe qhawe lamaqhawe.
UBuhle Mxinwa uthe: Ngaphandle kwakho Tata ngabe akunjena.
Wadela impilo yakho, umndeni, ubumnandi kanye nezinye izinto ezinhle walwela izwe.
Siyabonga ubuhlakani bakho, siyabonga Madiba.
UNomaphelo Ngcani uthe: Ukhule uze ukhokhobe Madiba, sikhululekile ngenxa yakho.
UBongy Shabzo uthe: Unwele olude Madiba, siyabonga ukusikhipha ebugqileni.
UNtwaba Eenboon uthe: Happy birthday Tata, uThixo akwandisele izinsuku zokuphila.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Kuphahlazeke indiza yaseRussia ithwele 43
2012-04-02 07:23
Moscow - Ibhanoyi laseRussia liphahlazeke lithwele abantu abangu-43 eSiberia, labulala okungenani abantu abangu-16 njengoba kusahlengwe abangu-12, kusho abosizo lokuqala.
Le ndiza, i-ATR 72, iphahlazeke entshonalanga neSiberia edolobheni iTyumen, kusho okhulumela uMnyango weZimo eziPhuthumayo, u-Irina Andrianova.
Utshele abeReuters ukuthi kuhlengwe abantu abangu-12 kwatakulwa izidumbu ezingu-16 endaweni yesehlakalo.
Ngokombiko, bekunabagibeli abangu-39 nabasebenzi abane.
- Landela
IzindabaNews24 kuTwitter
- Reuters


text:
Abazali kwelokubulala usana lwabo
2013-02-01 08:32
Johannesburg - Zingase zibekwe icala lokubulala izithandani kulandela ukugunjwa kwesidumbu sosana lwazo olwalunamasonto amabili luzelwe emzini wazo eDelareyville, kusho amaphoyisa aseNorth West.
Isidumbu sengane sitholakale egcekeni ngoLwesithathu ngesikhathi amaphoyisa elunywa indlebe ngomakhelwane abebesola, kusho uSergeant Philani
Nkwalase.
"Omakhelwane babe nokusola ngesikhathi bengayiboni ingane njengoba owesifazane ebezithwele," kusho uNkwalase.
Ngesikhathi bephekwa ngemibuzo abazali, bavumile ukuthi ingane bayingcwabe egcekeni ngemuva kokushona.
Amaphoyisa atshelwe ukuthi ingane yazalwa ngoJanuwari 14 yase ishona ngeSonto ngemuva kokugula.
Isidumbu sibe sesiyagunjwa ukuze siyohlolwa.
- Landela
IzindabaNews24 kuTwitter
- SAPA


text:
Umphathintambo obiona ngezesisekelo sombuso uMnu. Eric Matinenga uthi inkokheli kahulumende womanyano ifuna ukwazi ngokwenzakala ekulotshweni kogwalo lolu hatshi ukungenela ekulotshweni kwalo.
U Matinenga lamuhla uhlangane loMongameli Robert Mugabe, inhloko kahulumende uMnu. Morgan Tsvangirai lomsekeli wakhe uMnu. Arthur Mutambara e Harare.
Lumhlangano wenziwa nje kulokudonselana ekulotshweni isisekelo sombuso esitsha lanxa sokwenziwa umhlangano wenhlanganiso ezizimeleyo lamabandla ezombusazwe, owe All Stakeholders Conference owawucatshangelwa ukuthi uzaxazulula loludaba.
Umkhokheli welinye lamacele eMDC, uMnu. Welshman Ncube ubengekho emhlanganweni lo ngoba engekho elizweni ese uganda. Kodwa isikhulumeli sebandla lakhe, uMnu. Nhlanhla Dube utshele iStudio 7 ukuthi uNcube ukhangelelwe ukuhlolisisa okukhulunywe emhlanganweni wanamhla andubana lelibandla litsho ukuthi lifuna kwenziweni ngaloluda.
Ingxoxo loMnu. Nhlanhla Dube


text:
Kuboshwe iphoyisa ngezinsolo zokudlwengula
2012-11-27 07:45
Johannesburg - Iphoyisa laseWestern Cape likhalelwe ngamasongo kaSigonyela ngezinsolo zokuthi lidlwengule owesifazane esiteshini samaphoyisa eLangebaan, kusho i-Independent Police Investigative Directorate (Ipid).
Leli phoyisa, 53, libe seliyaboshwa kulandela lezi zinsolo.
Kuthiwa ladlwengula owesifazane, 23, owayeboshelwe ukutholakala nezidakamizwa ngoNovemba 16, kusho okhulumela lolu phiko uMoses Dlamini.
“Wakhipha isisulu esitokisini waya naso ehhovisi lakhe. Kuthiwa yilapho okusolakala ukuthi wadlwengula ummangali ephindelela."
Umsolwa uzovela eNkantolo yeMantshi yaseLangebaan ngoLwesibili.
- Landela
IzindabaNews24 kuTwitter
- SAPA


text:
Umphakathi ubulale uthisha eLimpopo
2012-02-09 07:30
Johannesburg - Othisha nabafundi besikole saseLimpopo basabambe ongezansi mayelana nokukhandwa ngamatshe kubulawe uthisha ebulawa yisixuku ebesiwotha ubomvu, simsola ngokuthumba intombazane eneminyaka eyisishiyagalombili ubudala, kubika iSowetan.
Lesi sigameko senzeke ngoLwesibili ntambama eNobody GaMothiba, ngaphandle kwaseMankweng, ePolokwane.
Okhulumela amaphoyisa aseMankweng uConstable Moses Molepo uthe lo thisha, uJames Mokoma, 26, uhlaselwe ephuma esikoleni.
Amaphoyisa athi lo thisha uthole le ntombazanyana idlala nezinye izingane wase ehamba nayo.
Kuthiwa lo thisha ubonwe unina wengane nobecabanga ukuthi uthumba ingane yakhe, umphakathi uwuzange usabuza wasina wazibethela.
Lo thisha ugcine ngokushona.
- Landela
IzindabaNews24 kuTwitter
- News24


text:
Kushone owesilisa engozini eThekwini
2012-07-11 12:03
Johannesburg - Kushone owesilisa engozini yomgwaqo eyenzeke emgwaqeni ongu-N2 ngasesikhumulweni sezindiza eThekwini, kusho abahambisa usizo oluphuthumayo ngoLwesithathu.
Iveni loshonile ligingqike lisuka endaweni ephakeme ngamamitha okungenani angu-50, umshayeli uthanqazeke phansi esuka emotweni, kusho okhulumela abakwa-ER24 uVanessa Jackson.
Ingozi lena yenzeke ebusuku ngoLwesibili kanti indoda eshonile iseminyakeni elinganiselwa ko-30 ubudala.
– Landela IzindabaNews24 kuTwitter
(@IzindabaNews24).
- SAPA


text:
Imoshile imvula eKZN
2012-10-22 12:02
Trish Beaver, The Witness
Durban - Izikhukhula ezimanadla zilokhu ziqhubekile nokudala umonakalo ezingxenyeni ezithile zezwe, ezihlanganisa enhla nesifundazwe saKwaZulu-Natal, njengoba abantu abahlanu beshonile ngesikhathi behlangabezana nengozi yomgwaqo phakathi komgwaqo uMlaas Road neTala Game Reserve.
Imizi eminigi eNquthu kanye nakwaNongoma, isale ilele phansi, amaphoysia abike ukuthi kuthungathwa abantu abathathu abanyamalale emfuleni iChibide River, ngaseVryheid.
Ngokusho kokhulumela uMnyango wezokuBambisana noHulumeni uLennox Mabaso, imizi eyisishiyagalombili, iwe bhu phansi kwathi eminye engu-34 yakhahlamezeka.
UMnyango obhekele izinhlekelele kuMasipala waseNquthu, uzama ukuqhamuka nezindlela zokusiza abantu abangu-211, abasale dengwane.
Imenenja kaMasipala uBongi Gumbi, uthe kube nesiphepho isidonse isikhathi esiyihora, uthe sibe namandla sashiya sibhubhisile.
“Siqhamuke esikhaleni, wonke umuntu uvele wacasha, abanye bakhuleka,” kusho uGumbi.
UGumbi uthe kunomndeni okhukhulwe yisiphepho, uthe kusatholakale kuphela izidumbu ezimbi, esinye sisafunwa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- The Witness


text:
Isiyihlaya ekaRuby noKhethiweComment on this story
NONHLANHLA MKHABELA
SISUSE igidigidi isiqephu sangesonto eledlule somdlalo iGenerations, esesiphendulwe ihlaya nasezinkundleni zokuxhumana.
Kulesi siqephu uMam Ruby (Silindile Nodangala) uqedela uKhethiwe (Winnie Modise) ubumnandi ngokumnenebula ngenduku ngoba emsola ukuthi umthathele isoka lakhe uXolani (Siyabonga Radebe).
Selokhu kudlale lesi siqephu sekuqhamuke amahlaya ehlukene kanti abanye sebeze baqhamuka nemibhalo ethi: “Ngabe bakuthathele indoda? SMS Ruby...”
Igidigidi alikho ezinkundleni zokuxhumana kuphela njengoba nomlingisi odlala indawo kaKhethiwe ethi isishintshile indlela abalandeli bakhe abamemukela ngayo uma behlangana naye.
Lokhu kuvele ngesikhathi Isolezwe lixoxa noWinnie othi ubelindele ukuthi abantu bangamemukeli kahle ngemuva kwalesi siqephu njengoba besakhona abantu abehluleka ukuhlukanisa phakathi komdlalo nempilo eyenzeka ngempela.
Uthi kunokuba abantu bamhleke noma bamgcone ngesenzo sikaRuby sokunenebula uKhethiwe, bakhombisa ukumdabukela.
“Abantu abaningi engihlangana nabo bamane bathi kodwa ukwenzani uMam Ruby kunokuba bathi uKhethiwe uthole okumfanele ngenxa yezenzo zakhe,” kusho uWinnie.
Lesi siqephu seGenerations sisawundabuzekwayo.
UWinnie uthi kuyinto enhle ukuthi le ndaba isasematheni namanje ngoba kusho ukuthi kukhona abantu abakufundayo kulo mdlalo.
“Kunesifundo okumele abantu basithole kule ndaba, ukukhuluma ngayo kwabo kukhomba ukuthi lokhu kwenzekile,” kuchaza uWinnie.
USlindile uthi kuyena okugqame kakhulu emuva kokudlala kwalesi qephu wukuthi abantu bayazifela ngoRuby futhi bayameseka noma ngabe wenzani.
Uthi akaze ahlangabezane namagama noma izenzo ezikhomba ukunganami kubalandeli bakhe kodwa kunalokho ubona sengathi usezakhele udumo olusha.
“Abalandeli baRuby bajabula kabi eshaya uKhethiwe abanye baze bacele nokuthi amphinde futhi,” kuchaza uSlindile.
Uthi nobudlelwano bakhe noXolani omncane kunaye abalandeli baRuby abanankinga ngabo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Ubesenkantolo eBredasdorp uXingwana
2013-02-12 12:03
Cape Town - UNgqongqoshe wezabesiFazane iziNgane nabaphila nokuKhubazeka uLulu Xingwana, ngoLwesibili uhambele eNkantolo yeMantshi yaseBredasdorp, lapho kuvelea khona abasolwa ababili kwelokudlwengulwa babulawa kuka-Anene Booysen.
"Ungqongqoshe uphindelele amazwi akhe ecela ukuba labo ababenesandla ekubulaleni ngesihluku kuzomele banikwe isigwebo esinzima," kusho isikhulumi sakhe uCornelius Monama esitatimdendeni.
UXingwana umemele umphakathi ukuba usize ekulwisaneni nokuhlukunyezwa kwabesifazane nezingane.
UBooysen, 17, watholwa edlwenguliwe washiywa endaweni yesakhiwo eBredasdorp ngoFebruwari 2, amathumbu ekhishelwe ngaphandle waqhunyiswa okwenkukhu.
Washonela esibhedlela ngenxa yokulimala kakhulu.
Kwaboshwa abesilisa abathathu besolwa ngokuthinteka kulesi sehlakalo, oyedwa wadedelwa ngenxa yokungatholakali kobufakathi obumhlanganisa naleli cala.
"Silapha ukuzosho ukuthi kumele kuphele ukuhlaselwa kwabesifazane nokubonakala kuyinsakavukela ezweni lethu muva nje," esho ngemuva kokuhlehliswa kwaleli cala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ugenesis
Inxoxo eyisisusa futhi eyisizinda salencwadi: UNkulunkulu udala umhlaba futhi udala umuntu ngomfanekiso wakhe, kodwa umuntu wangalaleli unkulunkulu wenza isono emehlweni wakhe bese unkulunkulu washabalalisa umhlaba ngemvula enkulu ebizwa ngokuthu uzamcolo. Umhlaba omusha obe khona ngaphambi kwemvula enkulu wawonakele, konke uNkulunkulu akazanga awushabalalisa, kodwa esikhundleni salokho wabiza indoda eyedwa engu-Abraham. Ngomyalo kaNkulunkulu u-Abraham waya endaweni yase-Canaan. Lapho eye ahlala khona nendodana yakhe u-Isaac nomzukulu wakhe u-Jacob. Igama lika-Jacob lashintsha waba ngu-Israel.


text:
USikhosana ugxeke isitayela seBafana
2012-11-15 12:01
Johannesburg - Owayengumgadli weBafana Bafana uJerry Sikhosana ugxeke indlela iqembu elidlale ngayo ngesikhathi libhekene neZambia, nokuyilapho lihlulwe khona ngo 1-0, ngoLwezithathu ebusuku eFNB Stadium.
IChipolopolo idlale ngokuncomekayo kuneNingizimu Afrika emdlalweni weNelson Mandela Challenge, kusho uSikhosana, owayedume ngo'Legs of Thunder', ngezinsuku zakhe zebhola, ugxeke indlela iBafana nomqeqeshi wayo uGordon Igesund abadlala ngayo.
"Ngibalalele bobabili abaqeqeshi u-Igesund noHerve Renard ngemuva komdlalo, ngingakusho nje ukuthi ngichazekile ngoRenard," kusho uSikhosana kwabe-Football411.
"Ukucacisa nje, indlela adlalisa ngayo uRenard ukuthi uma iqembu abadlala nalo lingabahlaseli bona basebenzisa lelo thuba ukuhlasela. Kodwa u-Igesund yena uyavimba kuphela akahlaseli, ngicabanga ukuthi badlala ibhola elibhedayo," kusho uSikhosana.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kudutshulwe iphoyisa eGoli
2012-12-05 16:37
Johannesburg - Iphoyisa likaMasipala waseGoli, lidutshulwe lalinyazwa yizigilamkhuba, esehlakalweni esihlobene nesokubamba inkunzi ku-N12 Highway, ngoLwesithathu, kusho okhulumela amaphoyisa.
UChief Superintendent Wayne Minnaar uthi iphoyisa lidubuleke ehlombe langakwesokudla nasentanyeni.
Amaphoyisa amabili azame ukumisa imoto ebihamba budedebgu ku-N2, ngaphambi kwejika elingenela eSoweto.
"Abasolwa abakade besemotweni behlile base bedubula bebhekise emaphoyiseni."
UMinnaar uthi abasolwa abakade besemotweni bebehlome ngezibhamu ezingama-R5 rifles, ama-K-47 nama-9mm, laba kuthiwa babambe inkunzi uPicknPay, oseSteeledale, eningizimu neGoli.
Akukaboshwa muntu okwamanje.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Uboshiwe ozame ukubulala umyeni wakhe
2012-10-10 14:38
Durban - Zimkhalele owesifazane ozame ukubulala umyeni wakhe ngokumbhunyela nge-acid KwaMashu, enyakatho neTheku, kusho amaphoyisa aKwaZulu-Natal ngoLwesithathu.
UCaptain Thulani Zwane uthe lo wesifazane, 47, uboshwe ngoLwesibili.
"Umsolwa ube nengxabano nomyeni wakhe ngoba emsola ngokuqonywa."
Lo wesifazane ube esebhunyela umyeni, 42, nge-acid elele kusofa.
Indoda ibe isitholwa yindodana yayo, 14, izama ukubalekela unkosikazi, wayibizela i-ambulensi.
Ibe isihanjiswa esibhedlela, nalapho kuthiwa kubonwa ngokusa kuyo, kusho uZwane.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Amakhaza abulale 30 e-Ukraine
2012-01-31 16:20
Kiev – Kushone abantu abangu-30 ngenxa yamakhaza ashubisa umnkantsha e-Ukraine kulezi zinsuku eziyisihlanu ezedlule njengoba eqhubeka nokwehla amazinga okushisa, kusho uMnyango weZimo eziPhuthumayo ngoLwesibili.
Iningi labo abantu abahlala emigwaqeni, kuthi abane batholakale begongobele emizini yabo, bangaphezu kuka-600 okudingeke ukuthi bathole usizo lwezempilo ngenxa yamakhaza.
Izikhulu zivule izikhungo ezingu-1 590 zokuhlinzeka abantu ngokudla bathole nezinto ezifudumalayo.
Zibalelwa ngaphezu kuka-3 000 izikole okudingeke ukuthi zivalwe.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- Sapa - AFP


text:
UCastro useveze ukuthi uzoshenxa
2013-02-25 12:04
Havana - Sekungaphezulu kweminyaka engu-54 kwagcina ukuthi kube ngumuntu ongeyena uCastro ukuba ahole iCuba, kanti kungenzeka futhi kuphele eminye emihlanu.
Sekumenyezelwe ukuthi isikhathi sokubusa kwezelamani uFidel noRaul sizophela ngo-2018.
Ngesikhathi amukela elinye ihlandla lokuphatha ngeSonto, uRaul Castro ,81, umemezele ukuthi kuzoba ngelokugcina, wabe eseveza ukuthi uMiguel Diaz-Canel, nguyena ongase angene kulesi sikhundla.
"Kuzoba yihlandla lami lokugcina leli," kusho uCastro.
UCastro uphinde wathi ufuna ukwenza kube ngumgomo ukuthi isikhathi sokubusa singeqi emahlandleni amabili kanye neminyaka yomuntu ongaba ngumengameli, nakuba engacacisanga.
Njengephini elisha likamengameli weCouncil of State, nebusayo, uDiaz-Canel, 52, kungase kube uyena ongena kwesikamengameli kanti futhi nguyena obonakala esenamathuba kakhulu kunabanye osopolitiki baseCuba abangazange babe yingxenye yomzabalazo ngo-1959.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Kushone abathathu kuqhuma igesi ePitoli
2012-12-21 12:31
Johannesburg - Kushone abantu abathathu okubalwa nengane ngesikhathi kuqhuma igesi emzini okuBlouberg Street, e-Eersterust, ePitoli, kusho abezimo eziphuthumayo eTshwane ngoLwesihlanu.
Kushone owesilisa nowesifazane kanye nengane kwathi omunye walimala kabi, kusho okhulumela lesi sikhungo uJohan Pieterse.
Olimele uphuthunyiswe esibhedlela kuvalwe amehlo.
"Kubukeka sengathi kuqhume igesi, akwaziwa ukuthi yokheleke kanjani ngomlilo," esho.
Umuzi ucekeleke phansi kabi ngesikhathi kwehla le nhlekelele.
Amaphoyisa ayaphenya.
- Landela
IzindabaNews24 kuTwitter
- SAPA


text:
Kunconywe umshayeli wetekisi
2012-11-20 12:05
Singapore - Umshayeli wetekisi waseSingapore usethathwe njengeqhawe kulandela ukubuyisela emuva imali engu- R7,953 300 engukheshi ebishiywe yizithandani zaseThailand emotweni, njengoba zivakashele le ndawo.
USia Ka Tian, 70, uthukile ngesikhathi ebona imali igoqwe ngesikhwama esimnyama esihlalweni semoto esingemuva ngoMsombuluko ngemuva kokushiya lezi zithandani enxanxatheleni yezitolo.
"Ngesikhathi ngibona le mali, ngicabange ukuthi mhlawumbe kukhona okushaya amanzi, benginesiqiniseko ukuthi imali elana cishe ingu- $200,000," kusho iStraits Times icaphuna lo mshayeli wetekisi oneminyaka engu-31 ekule mboni yokushayela esho kanje.
Kodwa kuthe uma eseyihambisa enkampanini yezokuthutha iComfortDelGro, wavele woma nasozwaneni ngesikhathi ozakwabo beyibala bethola ukuthi ingu-Sg$1.1 million.
"Imali ayibalulekile kumina. Akuyona eyami, ngingayisebenzisa kanjani?" etshela iphephandaba.
Lezi zithandani zaseThailand zibike ngokulahlekelwa kwazo yimali kule nkampani kanti zithe zifika nje uSia ubesezilindile elindele ukuzinika.
Umbiko awukuvezanga ukuthi lezi zithandani bezizoyenzani imali eningi kangaka.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Ubekwazi akwenzayo ‘u-brigadier’ – ungotiComment on this story
SIMPHIWE NDWANDWE
UNGOTI ocwaninga ngokusebenza kwamaphoyisa esikhungweni i-Institutte of Security Studies, uDkt Johann Burger, uthi akamangali ngemibiko yokuthi indoda ethinteka emacaleni abucayi obugebengu ibisebenza njengephoyisa izinyanga eziningi ngaphandle kokubanjwa futhi ihola imikhankaso yamaphoyisa esezingeni eliphezulu.
Ukuphawula kuka-Burger kuqhamuke esikhathini lapho izwe libabaza isenzo somlisa waseZimbabwe okuthiwa nguMusa “Muzi” Khumalo (osesithombeni) obezenza ugalagala lwephoyisa ethi ujutshwe ePitoli ehhovisi loKlebe ukuzolwa nobugebengu KwaZulu-Natal futhi ebopha kwasani kwabaduna izimoto kanti liyisigebengu eseqa ngisho ejele. UKhumalo ubethi ungu-Brigadier kwesikhundla sasemaphoyiseni.
UBurger uthe akamangali ngoba kunzima ephoyiseni elingaphansi ngokwezinga ukubuzana nemibuzo kumuntu othi uqhamuka emahhovisi amakhulu futhi ungusigaxamabhande.
“Kuyakhombisa ukuthi le ndoda ibiyazi kahle ukuthi kusetshenzwa kanjani emaphoyiseni futhi inohlelo lokuthi izosebenza kanjani. Alikho iphoyisa elinesikhundla esincane elingafuna ubufakazi kumuntu othi uphuma emahhovisi amakhulu ngoba akucabangeki ukuthi kungaba khona isigebengu esinesibindi sokwenza into enjena,” kusho uBurger.
Uthe akungatshazwa ukuthi amaphoyisa aKwaZulu-Natal angene ehlazweni ngenxa yale ndoda kodwa wagcizelela ukuthi kwesinye isikhathi izigebengu zihlakanipha ngendlela engakholakali.
Uthe akusiwona kuphela umkhakha wamaphoyisa ovelelwa yilento ngoba ngisho kwezokwelapha kunabantu abazenza odokotela eside isikhathi baze babanjwe kudala. Uthe kukhona ngisho abantu abazenza abameli baze bayomela abantu ezinkantolo kanti ngombombayi nabo baze babanjwe kudala.
“Ngikholelwa ukuthi njengoba sekwenzeke le nto abaphathi bamaphoyisa ezweni lonke kufanele bakhiphe incwadi eya kuzo zonke izikhungo zamaphoyisa zibazisa ukuthi uma kukhona umuntu ofikayo kufanele akhiphe ubufakazi obenelisayo bokuthi uyilokho athi uyikho ngempela kucutshungulisiswe kahle ngaphambi kokuba anikezwe umsebenzi,” kusho uBurger.
Uthe lokhu ngeke kubaqede abafana naye kodwa kuyolinciphisa izinga lalezi zigameko ezihlazayo uma sezibanjiwe.
Okhulumela amaphoyisa KwaZulu-Natal, uColonel Vincent Mdunge, ucashunwe ethi kunamaphoyisa asethunyelwe eZimbabwe naseMozambique ukuyophenya ukuthi le ndoda icashe kuphi. Uthe uKhumalo usize amaphoyisa ukuthi athole izimoto ezingu-40 zokwebiwa ezinye eziduniwe.
UMdunge uthe naye yake yamgila le ndoda eyaze yamthembisa nokumqoba imenze izingcucu.
“Weza ehhovisi lami ezongibuza imibuzo ngengakusho ephephandabeni ngodaba lukaSibusiso Gcabashe owaboshelwa ukuzibiza ngomculi kamaskandi.
“Yangisolisa indlela ayenza ngayo izinto ngaze ngathi kuye akaphume aphele ehhovisi lami. Sengiyabona manje ukuthi wayengalona nhlobo nje iphoyisa. Kodwa ngubani owangacabanga lokho ngaleso sikhathi?”
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
2014-10-22 11:32
Isihlabani somculi waphesheya esiyintandokazi kubathandi bezingoma zothando uLionel Ritchie usephumele obala wakubeka kwacaca ukuthi akasiyena uyise kaKhloe Kardashian.
2014-10-21 14:30
Umculi uNaima K usekhiphe i-albhamu entsha ezophuma ekupheleni kwenyanga, nokho abalandeli bakhe bazozizwela inoni lokuqala koweGumba Fest ezoba seNewcastle.
2014-10-21 13:40
Abangani baReeva abawosaziwayo babonakalise ukudinwa kwabo enkundleni yezokuhxumana uTwitter ekuseni kulandela isigwebo sika-Oscar seminyaka emihlanu.
2014-10-20 12:49
Abenhlangano yezokushushisa sebenqume ukuthi lizoqhubeka enkantolo icala lokudlwengula elibekwe umculi wakuleli uSipho "Brickz" Charles Ndlovu.
2014-10-20 08:15
Kulindeleke ukuba iNkantolo yeMantshi yaseRoodepoort eGoli ilalele ukuthi kungabe uMqondisi wezokuShushisa koMphakathi uzimisele yini ukuqhubeka necala elithweswe uBrikcz.
2014-10-17 16:02
Umculi uMichael Jackson uzihambele yedwa waba ngusaziwao ohola kjunabo bonke abangasekho emhlabeni, edlula abantu abafana no-Elvis Presley.
2014-10-17 12:35
ULady Gaga unomlando ongemuhle ngamadoda ayezama ukuzenzela nje kuyena ngesikhathi esafika embonini yezomculo.
2014-10-16 14:31
Umculi osezakhele udumo ngeculo iNothing Better uKaylow uzokwenza uthambe njengobanana umangabe usulalele umculo wakhe.
2014-10-16 11:32
Kuthiwa isihlabani somculi esidume umhlaba wonke uStevie Wonder ulindele ukuthola izingane zamawele amathathu nesingoduso yakhe uTomeeka Robyn Tracy, kusho umbiko.
2014-10-16 08:18
Isiteshi sikamabonakude esizimele uMzansi Magic simemezele ukuthi umdlalo oyintandokazi iRockville uzobuya okwesithathu nabalingisi abasha abanohlonze.
2014-10-15 12:33
Namhlanje kuzalwa onontanda kubukwa abangophumalanga sikothe, uKhanyi Mbau noNonhle Thema, ezimnandi zithi kwawena ofunda lolu daba umenyiwe ephathini.
2014-10-15 07:47
Sigcine singatholakalanga isixazululo phakathi kwabalingisi beGenerations nenkampani eyengamele lo mdlalo i-MMSV Productions njengoba bebevele kwa-CCMA.
2014-10-14 13:36
Umculi wowokholo uSfiso Ncwane uthi ukuphathwa yisifo senhliziyo yikho okwadala ukuthi athathe ikhefu lonyaka enganandisi, nokwagcina ngokubambezela ukuphuma kwe-albhamu.
2014-10-14 12:30
Umlingisikazi obedlala emdlalweni oyintandokazi kumabonakude iGenerations uSlindilie Nodangala edlala indawo kaMam'Ruby usenkingeni nabanini bamakilabhu.


text:
ITheku liphika eyokudelela uSutcliffe
2012-12-04 12:38
Durban - Imenenja yeTheku uSbu Sithole usefake amaphepha aphendula ngodaba lwecala luka-R10 million lokwehlisa isithunzi alifakwa nguMichael Sutcliffe, kubike iMercury ngoLwesibili.
Idolobha liyazihlangula kuleli caca, lithi uma kwatholakala ukuthi ukuphawula kwakhe kwakwehlisa isithunzi, uSithole wayenza umsebenzi wakhe.
USutcliffe wafakela uSithole kanye nedolobha isimangalo kulandela ukuphawula okwenziwa nguSithole mayelana nombiko kaManase ngezinsolo zokukhwabanisa nenkohlakalo ezenziwa kuleli dolobha.
Kubikwa ukuthi uSithole watshela abezindaba ukuthi idolobha selinqume ukuthwesa uSutcliffe amacala obugebengu limthathele nezinyathelo zomthetho ukuze kubuye u-R1.1 million owalahleka ngenxa yokwehluleka kukaSutcliffe ukubika ngenkohlakalo.
USutcliffe uthi ukuphawula okwenziwa kungamanga futhi kubuhlungu.
Idolobha liyakuphika ukuthi ukuphawula kwakungamanga.
Liyakuphika futhi ukuthi uSithole wathi umbiko kaManase uthole ukuthi uSutcliffe uyimbangela ekulahlekeni kuka-R1.1 million nokuthi kumele abuyise leyo mali.
Umasipala uthe ukuphawula kwenziwa ukuze abantu bazi njengelungelo labo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Abantu bayasaba ukugqekezelwa - Ucwaningo
2012-09-27 14:06
Pretoria - Ebugebengwini obukhona obuhlasele iNingizmu Afrika, ucwaningo luveza ukuthi abantu basaba kakhulu ukugqekezelwa imizini yabo uma kuqhathaniswa nezinye izinhlobo zobugebengu.
Umbiko obizwa nge-2012 Victims of Crime Survey okhishwe ePitoli ngoLwesine, yiphini lomqondisi wakwaStatistics SA uKefiloe Masiteng, uthe isilinganiso esingu-59.3% sabantu sithe bayakwesaba ukugqekezelwa.
"Sasibuza imindeni ukuthi yiluphi uhlobo lobugebengu abalwesabayo, ukugqekezwa kwemizi kwaba yikona okuhamba phambili, yibona gubengu abantu abakhathazekile ngabo," kusho uMasiteng.
Ucwaningo luthi ukugqekezwa kwemizi wubugebengu obejwayelekile futhi abantu abaningi asebeke babhekana nabo, obunye ubugebengu obugqamile ocwaningweni kube wukwebiwa kwemfuyo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Bayanda abashona eSasolburg
2013-01-24 12:03
Sasolburg - Amaphoyisa aseFree State athi sesinyuke safinyelela kwabane isibalo sabantu abashone njengoba kuqhubeka umbhikisho wezakhamuzi zaseSasolburg.
Isikhulu samaphoyisa uLieutenant-Colonel Motantsi Makhele uqinisekise lesi sibalo, wathi bane abantu asebeshonile, bonke laba bashonele ezibhedlela.
Ngasekuqaleni kwesonto, amaphoyisa abika ukuthi babili abantu abashona, ethi oyedwa ushonele esiteshini samaphoyisa eZamdela.
Amaphoyisa athi umshayeli wemoto wadubula wabulala umuntu owayebhikisha, kwathi omunye umuntu wadutshulwa ngumnikazi wesitolo.
Abanye ababili kuthiwa badutshulwa ngesikhathi itholene phezulu phakathi kwababhikishi namaphoyisa.
Abe-Independent Police Investigative Directorate (IPID), bazophenya ngalezi zehlakalo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
'Izinyoka' ziphazamise izitimela eTembisa
2012-02-20 09:31
Johannesburg - Amasela eba amakhebuli aphazamise ukusebenza kwezitimela emzileni ophakathi kweLeralla neTembisa e-East Rand, kusho izikhulu zePassenger Rail Authority of SA ngoMsombuluko.
"Omakhenikha bayazama ukuyilungisa le nkinga," kusho okhulumela iPrasa uTony Games.
Kuhlelwe amabhasi ukuze athuthe abagibeli, esho.
Izitimela eziphakathi kweLeralla neTembisa bezisebenzisa umzila owodwa ngenxa yokwebiwa kwamakhebuli, kuqhuba uGames.
"UMetrorail uxolisa kakhulu ngalokhu kuphazamiseka futhi ukhuthaza umphakathi ukuba ubike labo abeba amakhebuli eziteshini zamaphoyisa eziseduzane," esho.
– "Like" ikhasi lethu ku-Facebook uze ukwazi ukujoyina inkulumo ngolimi lwakho
.
– Landela IzindabaNews24 kuTwitter (@IzindabaNews24)
.
- SAPA


text:
'Indoda yembazo' izoya eFort Napier
2011-06-23 14:40
Durban - Abangani nezihlobo zezisulu bathi ukubambezeleka kokuqhubeka kwecala likaJoseph Ntshongwana kutshengisa ukuthi kunetiye.
Lo owayengumdlali wamaBlue Bulls uzongeniswa esibhedlela sabagula ngengqondo eMgungundlovu, kulalele inkantolo ngoLwesine.
UNtshongwana, 33, uvele kancane eNkantolo yeMantshi eThekwini ngezinsolo zokuklabha abantu abathathu ngembazo ebabulala eLamontville ngasekuqaleni kwalo nyaka.
Inkantolo elalele ukuthi uNtshongwana uzongeniswa eFort Napier Hospital ngoLwesihlanu nalapho ezohlolwa khona udokotela wezengqondo osebenzela uMbuso, nozokwethula umbiko enkantolo ngo-Agasti 4.
Lokhu kuza emuva kokuthi uListon Ntshongwana, ubaba kaJoseph, etshele inkantolo ukuthi indodana yakhe inenkinga emqondweni, nokuyinkinga eyaqala ukubonakala eminyakeni emibili eyedlule.
- SAPA


text:
Ubuholi be-ANC abukhethwa ngabezindaba - Mkhize
2012-12-10 08:30
Durban - I-African National Congress iyaziqokela yona ubuholi ngenxa yomsebenzi ewubonayo, hhayi ngoba buphuma phambili njalo ezindabeni, kusho uSihlalo weqembu KwaZulu-Natal uZweli Mkhize.
“Abaholi bethu sibaqoka ngokwemisebenzi yabo. Asibakhethi ngoba nakhu bevela njalo kwabezindaba," usho ekhuluma e-University of Zululand.
Ube esechitha umbiko weMail&Guardian ocaphuna iSekela likaNgqongqoshe wezokuVikela uThabang
Makwetla ethi amalungu e-ANC "enziwa izigqila zokuvota".
UMkhize uthe amagatsha e-ANC yiwo enza izinqumo ngalabo afuna abahole, akekho "oluswayo".
“Sibuqokile ubuholi bethu futhi asijiki kulokho," esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
I-ANC eThekwini isibheke iMangaung
2012-11-15 14:03
Johannesburg - I-African National Congress esifundeni esiseThekwini, kulindeleke ukuthi iqoke amalungu ezowaphakamisela izikhundla eziphezulu ku-ANC, uma sekubanjwa umhlangano wokuqokwa kobuholi ngenyanga kaDisemba.
Isifunda saseThekwini yisona sifunda esikhulu eqenjini i-ANC, njengoba sinamagatsha angu-100, namalungu angaphezu kuka-66 000.
Ngale kwalokhu isifundazwe saKwaZulu-Natal yisifundazwe ekuzalwa kuso uMengameli wezwe uJacob Zuma, kulindeleke ukuthi iTheku lithumele izithunywa eziqinile emhlanganweni waseMangaung, ngoDisemba.
USihlalo wesifunda uBheki Ntshangase uthe isifunda sesiyilungele iMangaung.
UNtshangase akashongo ukuthi ngobani abangase baqokwe, wathi akulindwe kuze kushaye isikhathi esifanele, nokho phambilini wake wakuveza ukuthi isifunda sonke sivumelana ngokuthi kubuyiselwe uZuma esikhundleni sakhe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Ugwetshwe 50 owabulala izithandaniComment on this story
BAWINILE NGCOBO
IGWETSHWE iminyaka ewu-50 indoda elahlwe ngamacala okubulala umzala wayo nengoduso yakhe eyayikhulelwe e-Avoca Hills ngo-Ephreli nyakenye.
Inkantolo enkulu eThekwini ngoLwesihlanu igwebe uZwelihle Hamilton Gumede (33) iminyaka engu-20 ngokubulala umzala wakhe, uMnuz Sbahle Blessing Buthelezi (24), iminyaka emihlanu ngokutholakala nesibhamu nezinhlamvu okungekho emthethweni nodilikajele (okuyiminyaka engu-25) ngokubulala ingoduso kaButhelezi, uNksz Noluthando Zakwe (25) owayeyiphoyisa enezinyanga eziyisikhombisa ekhulelwe.
IJaji elibambile, uKessie Naidu, lithe lezi zigwebo uGumede uzozidonsa kanyekanye.
Kuqhume ihlombe kwaba nenhlokomo, abanye baphakamisa izandla sakubonga, lapho kuhlala khona abebezolalela icala ngesikhathi uNaidu ekhipha lesi sigwebo.
Ekhipha isigwebo uNaidu uthe uGumede akakaze asho lutho ngokwenzeka ngesikhathi edubula abafi.
“Nguwena wedwa umuntu obengasikhanyisela ngokwenzeka kodwa wakhetha ukuzithulela, nokuyilungelo lakho elikumthethosisekelo,” kusho uNaidu.
Uthe uGumede wathenga isibhamu ngo-Ephreli nezithandani zabulawa ngayo le nyanga.
“Abukho ubufakazi obuchazayo ukuthi wawungahlosile ukubulala ngesikhathi uthenga lesi sibhamu kodwa inkantolo izothatha ngokuthi lokhu wawukuhlelile ngoba kungenzeka kanjani ukuthi uthenge isibhamu ngale nyanga bese wenza amacala abucayi ngaso leso sibhamu ngenyanga eyodwa,” kusho uNaidu.
Uthe akukho okukhombisa ukuthi uButhelezi wacasula noma wayeyingozi kuGumede ngesikhathi embulala futhi akukho la kusho khona ukuthi uGumede wake wazama ngezinye izindlela noma yomthetho ukuthola u-R400 000 wakhe nemoto athi kwakuthathwe nguButhelezi.
“Wazithathela izinqumo ngokwakho, wathatha impilo yomuntu omncane obelindele ukuzalwa kwendodakazi yakhe. Ngesikhathi umdubula waqondanisa nesingenhla ngenhloso yokuthi uqede ngaye,” kusho uNaidu.
Uthe inkantolo ibone ukuthi uNksz Zakwe wabulawelwa ukugqiba ubufakazi ngoba wayezoba ngufakazi oqanda ikhanda ukuba wayesindile uma icala selingena enkantolo.
“Ubufakazi bukadokotela bukhomba ukuthi waqale wamdubula ethangeni wabe esemdubula ekhanda isibhamu usibeke esiphundu. Ngesikhathi ubulala uNksz Zakwe awukhiphanga isidumbu sakhe kuphela kodwa nesengane yakhe owayengayibeletha noma kunini,” kuchaza uNaidu.
UNaidu ukhale kakhulu ngokuhluleka kwamaphoyisa enza uphenyo ezindaweni okwenzeke kuzo lezi zigameko.
“Ukube uGumede akazivumelanga amacala bebungeke bube khona ukufakazi obugcwele ngoba umphenyi wendawo yesigameko, akathathanga amanyela eminwe namasampula egazi kule ndawo. Akanakanga nokuthi isigxobo sikagesi esikule ndawo sasikhanya yini,” kusho uNaidu.
Uthe abaqeqesha amaphoyisa kumele babhekisise ukuthi ukuqeqeshwa kwawo kusezingeni yini ngoba kuzophunyuka abantu abasuke benamacala ngenxa yobufakazi obungahlangani, amaphoyisa engawenzanga ngendlela umsebenzi wawo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kusayinwe isivumelwano ngeDRC
2013-02-25 07:25
Addis Ababa - Abaholi bamazwe ase-Afrika basayine isivumelwano esibuyekezwe yi-UN nesibheke ekutheni kuphele udlambedlu lweminyaka engamashumi amabili eDemocratic Republic of Congo.
Kulokhu kubhekwe ukuthi kutshalwe amasosha azolwisana namavukelambuso.
Umbutho wezokuvikela eCongo ulwisana namaphekulazikhuni e-M23, nathatha isifundazwe iNorth Kivu kule mpi esibuyisele izwe empini kwadingeka ukuthi abantu bashiye amakhaya abo.
UNobhala Jikelele we-United Nations uBan Ki-moon, nobekhona kusayindwa isivumelwano e-Ethiopia, e-Addis
Ababa, uthe wethemba ukuthi lokhu kuzoletha "ihlandla elisha lokuthula" eDRC.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
Owe-ANCYL eKZN ezinsolweni zokweba imali
2012-11-29 16:36
Durban - Isikhulu esiphezulu ophikweni lwentsha i-ANC Youth League, eKwaZulu-Natal, kuthiwa siyathinteka enkohlakalweni yokwebiwa kwemali eyabe inikelelwa abantwana abahlwempu.
Iphephandaba iDaily News libike ukuthi umsolwa uzovela ngaphammbi kweNkantolo yeMantshi eMgungundlovu ngoLwesihlanu, mayelana necala lokweba imali eyanikelwa yinhlangano yase-Italy, engekho ngaphansi kuka hulumeni.
Imali kuthiwa yayikhishelwe ukubhekana nezindleko zokuthwala abafundi baseMgungundlovu, uma beya ezikoleni, imali eyebiwa kuthiwa ilinganiselwa ku-R40 000.
Umsolwa ligodliwe igama lakhe kuze kuba uvela ngaphambi kwenkantolo, ummeli wakhe uSagie Bremiah, uqinisekise izinsolo ezithweswe umsolwa.
“Ikhasimende lami lithi aliyebanga imali,” kusho uBremiah, etshela iphephandaba.
Icala livulwe nguDokotela uClara Tumino, oyilungu lenhlangano i-Un Ponte Per La Vita.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Ubaba uzibulale nonkosikazi
2013-01-07 09:01
Johannesburg - Zisale ziyizintandane izingane ezintathu eziseminyakeni ephakathi kwemine neyishumi nanye ubudala, ngesikhathi ubaba wazo egwaza ebulala unina ezibulala naye.
Umbiko wephephandaba iSowetan uthi ubaba lona ube nengxabano nomkakhe, wase emgwaza embulala ngaphambi kokuthi azidubule azibulale.
Amaphoyisa agasele kulo muzi oseBronkhorstspruit, eGauteng, azithele esidunjini sowesifazane oneminyaka engu-39 ubudala, sidindilize ekhishini, kwathi uma engena ethoyilethi, athla isidumbu sendoda.
Umbiko uthi abasgadikazi bebephezu kwezinhlelo zokuhlukanisa, izingane zonke bezosekhaya ngesikhathi kwenzeka lesi sehlakalo.
Omakhelwane batshele amaphoyisa bath bezwe ukuhilizisana, ngemuva kwalokho indodana eneminyaka engu-11 ubudala yaphuma yayocela usizo komakhelwane.
Okhulumela amaphoyisa aseBronkhorstspruit uJohannes Japhta uthi ekufikeni kwamaphoyisa amasango kulo muzi abekhiyiwe, izingane zimi emnyango, ujaphta uthi kuyaphenywa ngalesi sehlakalo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Kushone oyedwa kuphangwa
2012-11-27 08:04
Durban - Kushone owesilisa, 27, ngesikhathi oshayasibhamu abane begasela begebenga ispaza babaleka nemali, iselula ne-airtime eNkambini, eHibberdene ngoMgqibelo.
Kuthiwa lezi zigebengu bezikulesi sitolo emini ngalolo suku, zase zibuya futhi ebusuku sezihlome ngemimese nezibhamu.
Zabe sezinxenxa imali ne-airtime ngaphambi kokudubula, kwashona umuntu oyedwa.
Okhulumela amaphoyisa uLieutenant Colonel
Zandra Wiid uthe izigebengu zibaleke ne-airtime.
Amaphoyisa aphenya ngecala lokubulala, ukuzama ukubulala nokuphanga ibhizinisi.
“Akukaboshwa muntu,” kusho uWiid.
UWiid uthe lo oshonile ubegwaziwe futhi esifubeni.
- Landela
IzindabaNews24 kuTwitter
- The Witness


text:
Kubulawe isalukazi eDullstroom
2012-02-24 08:24
Johannesburg - Uhlukunyezwe washaywa waze washona owesifazane, 78, konke lokhu kwenziwa nga-ayina elishiysayo ekhaya lakhe eliseDullstroom, eMpumalanga, ngokombiko wephephandaba ngoLwesihlanu.
UJohanna Moore utholakale elele echibini legazi ngoLwesine ekuseni.
Ubenezilonda zokusha kabi ebusweni nasezingalweni, kubika iBeeld.
Kusolakala ukuthi lesi sigameko senzeke ngoLwesithathu ebusuku.
UMoore, ongowokudabuka eNorway ubesehlale eDullstroom iminyaka engu-22.
Owamaphoyisa uSergeant Johannes Maseko uthe imbangela yalokhu kubalawa kusolakala ukuthi bekuwukuphanga.
- Landela
IzindabaNews24 kuTwitter
- SAPA


text:
I-ANC ithuswe inkulumo yeMKMVA
2012-10-26 08:10
Johannesburg - I-African National Congress ithi ayithokozile ngesexwayiso esikhishwe ngaboMkhonto we Sizwe Military Veterans' Association (MKMVA), abaxwayise uSekela Mengameli uKgalema Motlanthe bathi angalungeneli ukhetho lobengameli eqenjini, azame ukuncintisana noMengamelli uJacob Zuma.
"Le nkulumo ingukwesabisa, iphambene noMthethosisekelo weqembu, umthetho uvumela nanoma ngubani oyilungu ukuthi angenele ukhetho lwezikhundla," Kusho umkhulumeli weqembu uJackson Mthembu.
"Ayikho neze indawo yokwesabisa ezinhlakeni ze-ANC."
Ngesonto eledlule iMKMVA yaxwayisa uMotlanthe yathi uma ezama ukuncintisana noZuma, ngeke imeseke.
"Sizomeseka uMotlanthe kwesesekela, kodwa uma eke wazama ukuncintisana noZuma, sizokweseka uCyri Ramaphosa kwesikasekela mengameli," kusho isitatimende sikaSihlalo weMKMVA uKebby Maphatsoe.
I-ANC kulindeleke iye okhethweni lwezikhundla eMangaung, ngenyanga kaDisemba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
WASHINGTON DC— Amakhansila eUmzingwane alitshumi lanye aveze ngoLwesihlanu ukuthi sesuke kucele leMDC elikhokhelwa ngumMu Welshman Ncube aya kwelikaMnu Morgan Tsvangirai.
Ekhuluma emhlanganweni awenze lentathelizindaba koBulawayo, amakhansila la athe asuke kuNcube ngoba ekunanzelela ukuthi uTsvangirai nguye onganqoba uMongameli Mugabe kukhetho.
Kodwa ibandla likaNcube liyakulandula ukuthi amakhansila la aphume kulo, lisithi abalekele iMDC ekhokhelwa nguMnu Arthur Mutambara.
Isikhulumeli salelibandla uMnu Nhlanhla Dube uthi amakhansila la asuka kubandla lakhe kudala aya kuMDC kaMutambara lommeli weUmzingwane edale lephalamende, uNkosazana Nomalanga Khumalo.
Ngalokho, uthi akuqondanga ukuthi amakhansila la athi ahlubuke kubandla lakhe.
Umsekeli wesiphathamandla esibona ngokuqoqwa kwenhlelo zeMDC kaTsvangirai, uMnu Abednico Bhebhe utshele lumsakazo ukuthi bajabule kakhulu ngenyathelo elithethwe ngamakhansila la.


text:
Uthi yize uvalo ovule indawo yokudlaComment on this story
LUNGI LANGA
KUFANELE abantu bakwazi ukubona idayimane noma lingcoliswe wudaka, lokhu kubonakaliswe wumsebenzi wowesifazane ophendule indawo ebidelelekile wayenza yaba ngenye yezindawo eziphambili zokudla.
Le ndawo ebizwa ngeStages, esePort Shepstone edlise ngobuhle njengoba iyibhilidi lengilazi endaweni egudle ulwandle, isingenye yezindawo zokudla ezihamba phambili.
Yize seyisematheni kwabaningi, eminyakeni embalwa edlule leli bhilidi lengilazi lalingcolile, lingatshengisi nokuthi kukhona okuhle okungaqhamuka kulo.
UNkk Phumzile Mbambo akabambelelanga ekungcoleni kwalo kepha yena nomyeni wakhe uMnuz Mthoko Mbambo, babona ukuthi bangakwazi ukuyithuthukisa le ndawo.
“Ngiqala ukubona leli bhilidi ngavele ngalithanda, ngabona igugu elidinga ukusetshenzwa. Lalikade libonwe ngumyeni wami kuqala wangitshela ngalo ngathi sengizibonela ngaqonda ukuthi kungani ebengawuvali umlomo ngalo,” kusho uNkk Mbambo.
Manje le ndawo yokudla iyindawo yokuqala abantu abacabanga ukukhiphela abangani babo kuyo noma benze indumezulu yemicimbi baphinde babambele khona imihlangano ngamabhizinisi.
UNkk Mbambo ubenguthisha iminyaka eminingi kodwa lokhu ukuyekile wase enza izifundo zamabhizinisi.
“Yize bengimatasa ngenxa yezifundo zami, ngibone kungcono ukuthi ngiphinde ngenze izifundo zokupheka, ngase ngiqala inkampani encane yokupheka. Lokhu kungisize kakhulu ngoba manje ngikwazi ukusebenzisa konke engikufundile ukuze ngikwazi ukuphumelela kule nkampani,” kusho uNkk Mbambo.
IStages imumatha abantu abangaphezu kuka-250 futhi seyike yasingatha imicimbi emikhulu.
Ngaphandle komsebenzi omkhulu ohambisana nempumelelo yale ndawo, yena nomyeni wakhe bakhiphe izimali ezinkulu belungisa le ndawo ukuthi ifinyelele kuleli zinga ekulo.
UNkk Mbambo uthe kubabize imali efika ku-R2.3 million ukulungisa le ndawo eqale ukusebenza kulo nyaka.
Uthe ukube babuka umsebenzi owawubamele babengeke baphumelelele.
“Abantu abaningi bavinjwa ngukusaba ekutheni baphumelele kulokho abakufisayo. Ngiyacabanga ukuthi baningi abake bayibona leya ndawo babona ukuthi isesimweni esihle sokuthi ingakwazi ukwenziwa indawo engadonsa amehlo abantu iphinde yakhe namathuba omsebenzi,” kuchaza uNkk Mbambo.
Uthe noma ayefisa ukungena kwezamabhizini-si wayengazitsheli ukuthi angavula indawo yokudla ekuleli zinga.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
Kuvamile okwehlele uSteenkamp - SAIRR
2013-02-15 16:44
Johannesburg - Ukubulawa kwentombi yomsubathi u-Oscar Pistorius, kungesinye sezehlakalo ezivamile zokubulawa kwabesifazane eNingizmu Afrika, kusho abeSA Institute of Race Relations.
Unobuhle uReeva Steenkamp, udutshulwe wabulawa esemzini wesoka lakhe ngosuku lwezithandani ngoLwesine.
Izinsolo zithi umbulali nguye uPistorius uqobo.
Umphumela wezibalo ngabantu besifazane abahlukunyezwayo, uthi abaningi babulawa ngabantu abasuke bethandana nabo.
"Zijwayelekile lezi zehlakalo eNingizimu Afrika,” kusho okhulumela isikhungo uLerato Moloi.
"Mhlampe ukulandelwa kangaka kwalolu daba, kuzosiza ekuqwashiseni ngenkinga ehlasele kulolonke leli.”
UMoloi uthi nanoma ngubani angabhekana nalesi sehlakalo, wathi kumele kuqale phansi kubhekisiwe umthetho wokuphathwa kwezibhamu.
Izibalo zakwa-SAIRR zithi bangu-2488 abantu besifazane ababulawayo unyaka nonyaka, eminyakeni eyisithupha edlule.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
'Abavikelwe abadayisa ngomzimba'
2011-12-19 12:19
Durban - ISex Workers Education and Advocacy Task Force ifuna uhulumeni avikele abaqwayizi, kubika iNewswatch.
I-Sweat ithi bahlanu abadayisa ngomzimba asebebulelwe kulonyaka eThekwini; okuyinto ebingathathelwa izinyathelo ezinqala ukuba ukudayisa komzimba kusemthethweni eNingizimu Afrika.
Bangaphezulu kuka-250 000 abantu abadayisa ngomzimba abebehlangene ezingxenyeni ezahlukene kulelizwe ngoMgqibelo ukulwisana nodlame olubhekiswe kubantu abadayisa ngemizimba, nokuzozilela labo abalahlekelwe impilo yabo.
USally-Jean Shackleton walenhlangano uthi iningi labantu abathengisa ngemizimba yabo baphoqwa yisimo somnotho.
Uthi udlame olubhekiswe kubantu abadayisa ngemizima akumele kube yindaba okukhulunywa ngayo kanye ngonyaka – ngoba abanye balaba besifazane bahlukumezeka nsukuzonke.
"Kubalulekile ukuba siqinisekise ukuthi lababantu bayakwazi ukuthi nabo babike ngodlame abalubonayo, noma ababhekana nalo, nokuthi bayathola ukuvikelwa ngumthetho, njengazozonke izakhamuzi."
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- News24


text:
Bacikwe okushiwo ngabo abacula okamaskandiComment on this story
NOKUBONGWA PHENYANE
BASOLA inzondo ngomculo kamaskandi abaculi ngemuva kokuvinjwa komhleli womcimbi ukusebenzisa ihholo ngoba kuthiwa kufa abantu uma kunamakhonsathi kama-skandi nesicathamiya.
Laba baculi bayaveva ngemuva kwemibiko yokuthi uNelly Dladla weqembu lombhaqanga iZamambo uvinjwe ukuthi asebenzise ihholo eliseSoweto, eGoli, obekuzoba kulona ikhonsathi kamaskandi nesicathamiya.
UNelly obehlela lo mcimbi uzwakalise intukuthelo yakhe ephephandabeni lesiNgisi izolo ngesenzo somphathi wehholo laseMzimhlophe onqabe ukubanika le ndawo ngoba ethi anodlame la maciko.
UNelly ongatha-ndanga ukukhuluma neSolezwe ngalolu daba njengoba ethi usegxekwe kakhulu, ucashunwe ethi uhambile eyobikela abaphathi behholo ngalo mcimbi bamchitha.
UMnuz Amos Khumalo okuthiwa nguye obhekelele leli hholo ukubeke kwacaca ukuthi akabafuni laba baculi.
“Ngabe kungcono ukuba ngabaculi bezinye izinhlanga manje amaZulu anodlame futhi uma umcimbi ethe uzophela ngo-6 uze uphele ngo-10,” kusho uKhumalo kuleli phephandaba.
Umculi kamaskandi uThokozani Langa uthe, laba bantu bacasha ngesithupha kukhona abakufihlayo ngalokhu.
“Bakhombisa inzondo enkulu ngabakwenzile. Kukhona nje abaphezu kwakho,” kusho uLanga.
UBoneni Magubane ocula okamaskandi uthe lokhu kubukela abantu abangamaZulu phansi.
“Ngabalandeli abajwayele ukulwa ngoba bathatha izinto mawala, thina baculi bakamaskandi asikaze silwe,” kusho uBoneni.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.


text:
BULAWAYO—
Abalimi basezigabeni zeMandebeleni esezike zathola izulu bathi sebeqalile ukulima kodwa balima ngezandla ngoba izifuyo zokulimisa ezibalisa inkomo labobabhemi ziqedwe yindlala ekhona. Abalimayo khathesi babikwa behlanyela inhlanyelo zokucela ezingahlolwanga, okulakho ukubangela ukuthi zithathe isikhathi eside ukuvuthwa loba ukuhlaselwa yimikhuhlane.
Kukhalwa mkhosi munye owendlala embi ephakathi kwabantu njalo esiqede izifuyo ezidingwa nguzulu ukuze alime. Lanxa lingakahlanganisi ilizwe lonke, izulu selinile ezigabeni ezithile kodwa ngemxa yobubi bendlala yotshani lamanzi ekhangelane lezifuyo ezisacubayo, uzulu usebone kungcono ukuzigebhela ngekhuba ahlanyele okuncane asekuthole ngokucela kuzihlobo labangane.
IStudio 7 ingene njalo ebantwini idingisisa ukuthi kambe bangabe belima ngani njengoba ukuna kwezulu ezigabeni ezithile kungakaziqinisi okokuthi sezingadonsa ikhuba izinkomo eziseleyo.
Kubika intathelizindaba yeStudio 7 uThabang Mathebula osethulela lolu daba ekoBulawayo.
Udaba lukaThabang Mathebula lodubo olubhekane labalimi


text:
UMubarak akabethembi odokotela - Ummeli
2012-06-13 09:05
Cairo - UMengameli waseGibhithe owachithwa esikhundleni uHosni Mubarak ungozimakhaza esibhedlela sasejele elashwa kuso njengoba exinwe wukugula, nokho ummeli wakhe uthi lo mholi akabethembi odokotela.
UMubarak, 84, oseqala ukululama wangena esibhedlela ngemuva kokugwetshwa udilikajele, ummeli wakhe uveze ukuthi lo mholi uyasaba ukuthi odokotela bazombulala.
Kusukela angena esibhedlela uMubarak
isimo sakhe sintekenteke njengoba ebuye ahlangabezane nezinkinga zokungakwazi ukuziphefumulela.
Ummeli uFarid el-Deeb ukhulume kumabonakukse wacela ukuthi uMubarak athuthelwe esibhedlela esingcono ngenxa yesimo sakhe sempilo kanjalo nokungethembi kahle odokotela.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
Uvelile enkantolo kwelokushona kwabadlali
2012-11-30 07:55
Johannesburg - Umshayeli weveni eyashayisa itekisi, kwashona abadlali bebhola abane, uvele ngaphambi kweNkantolo yeMantshi yaseMankweng, kusho amaphoyisa aseLimpopo.
UConstable Moses Molepo uthe uMahlodi James Machete, 36, uzophinde avele enkantolo ngoJanuwari 11.
UMachete kuthiwa unamanye amacala amathathu alengela ekhanda lakhe okubalwa elokushaya kanti sekukhishwe incwadi egunyaza ukuboshwa kwakhe eKatlehong.
“Ummeli wakhe unqume ukungasifaki isicelo sebheyili ngemuva kokubona ukuthi uMbuso unecala eliqinile elibhekene nalo msolwa," kusho uMolepo.
UMachete ubhekene namacala amane okubulala, elokushayela edle amanzi amponjwana nelokunikeza iphoyisa imininingwane engamanga.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Bakamo - Umqondisi ephephandabeni elizimele eMali, uthathwe ngenkani ngamadoda akade ehlomile ngoLwesine ebusuku, wayiswa ndawana thize washaywa bamshiya engazazi negama lakhe.
Abezindaba ze-AFP bathe batshelwe ngozakwabo bakaSaouti
Haidara ukuthi usehlaselwe ngamadoda angaziwa, afike aqhumisa isibhamu amthatha ngenkani.
"USaouti usatshiswe phambi kwethu, ubesakhuluma nabanye abasebenzi mayelana nephephandaba. Uhlaselwe ngamadoda abebukeka enolaka olwesabekayo," kusho omunye wabasebenzi ongathandanga ukudalulwa.
"Ngemuva kwamahora ambalwa uHaidara ube esededelwa, eshaywe walinyazwa kambi, ungeniswe esibhedlela."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
Sapa - AFP


text:
Khohlwani okungasemuva - Igesund
2013-01-25 14:03
Johannesburg - Umqeqeshi uGordon Igesund uthi isizwe kumele siqale ukubhiyoza uma "sesiqinisekisiwe ukuthi sidlulela emzuliswaneni olandelayo" kowe-Afcon njengoba iBafana Bafana izodlala neMorocco, kubika iKickOff.com.
IBafana neyashaya i-Angola ngo 2-0 ngoLwesithathu, manje izobhekana neMorocco ngeSonto.
“Imidlalo yokugcina idlalwa kanye kanye ngenxa yokugwema ukuthi amaqembu adlalele imiphumela ethile," kusho u-Igesund.
“Sinqobe umdlalo wesibili, kodwa lokho akumele kugcwale emakhanda ethu, ngoba kudingeka sibhekane nalo mdlalo ozayo manje nokuyiwona ozonquma ukuthi siyadlulela na phambili noma cha.
“Siyakwazi ekumele sikwenze ngeSonto. Ngeke silokhu sijabulela into esidlulile. Kumele sibungaze ngemuva komdlalo konke sekucace bha."
U-Igesund washintsha abadlali abayisihlanu esikwatini esadlala ngokulingana emdlalweni ongabanga namagoli neCape Verde ngesikhathi kuvulwa le midlalo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Usenkingeni owalunywa yizinja ehambisa iposi
2013-02-13 12:01
Durban - Indoda ehambisa iposi yaKwaZulu-Natal, ibhekene nezindleko zesibhedlela zika-R40 000, kulandela ukwelashwa kwayo ikade idliwe yizinja idiliva iposi eNewcastle.
Kulindeleke ukuthi inyunyana imele le ndoda, ihlangane nabakwaSA
Post Office, kuze kuzoqhanyukwa nokungaba wusizo, kusho umbiko weDaily
News.
UMandla Kunene, 42, wangeniswa esibhedlela esizimele ngemuva kokuthi edliwe ngamagovu, lesi sehlakalo senzeka ngasekuqaleni kwenyanga, yena wadedelwa esibhedlela kuleli sonto.
Akekho ezikhulwini zasePost Office ozimisele ukusayina avume ukuthi inkampani izobhekana nezindleko.
Okhulumela abakwaPost Office uJohan Kruger uthe kuzoqhanyukwa nesisombululo, wanganaba kabanzi.
Kuvele ukuthi uKunene esesebenzele iPost Office iminyaka eyishumi elokhu eyitoho, ozakwabo bathi abasebenzi bakhokhelwa u-20c ngephasela leposi abalidilivile, ekugcineni lokhu kuyenzeka kwakhe u-R3 000 ngenyanga.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Izikhukhula zibulale 25 eSri Lanka
2012-12-20 12:03
Colombo - Izikhukhula zibulale okungenani abantu abangu-25 eSri Lanka zashiya abantu ababalelwa ekoteni yesigidi bengenamakhaya, kusho izikhulu zezinhlekelele ngoLwesine.
Izimvula ezinamandla, nezihlasele lesi siqhingi isonto lonke, kuthiwa zisaqhubeka kwezinye izifunda.
USarath Lal Kumara, nongumqondisi wesikhungo sezinhlekele, uthe bangu-25 abantu ababikwe ukuthi bashonile kanti abangu-36 badukile.
Ukushona kwabantu okuningi kudalwe ukubihlika komhlaba nokudale ukuthi udaka luwele emizini yabantu.
- Landela
IzindabaNews24 kuTwitter
- Sapa - AFP